text:
Termis antighis e Spa in Friûl
In plui des Termis di Darte, a son altris centris termâi inte nestre Regjon che a àn une storie antighe, che la lôr origjin e rimonte ae epoche romane. Nô us segnalìn trê in particolâr. Lis Termis Romanis di Monfalcon, indulà che e ven fûr in maniere naturâl di secui une aghe a 38/39 grâts. Lis Termis Marinis di Grau, ancje sede dal Istitût di Ricercje Talassoterapic e di prevenzion dal invecjament de piel. Lis Termis di Lignan, su la rive dal mâr de Riviere, famosis pe cure des malatiis respiratoriis e reumatichis. No mancjin di ciert lis Spa in Friûl, ven a stâi “salus per aquam”, par furlan “salût midiant de aghe”. Tra lis plui famosis, Tripadvisor a ’nt conte 19, intune schirie di centris benstâ, hotel, agriturisims e vie indenant. Noaltris us indichìn: Il Borgo dello Sport e del Benessere di Sauris, il Wellness Resort Al Castello di Cividât, l’Antico Borgo Torricella di Sant Vît al Tiliment e il Borgo Chiasalp a Muimans. ❚
✒ A.S.


c: text/html

text:
CUINTRISTORIE DAL TARAMOT. Cuarte pontade. Come i viers tal formadi
Cussì, ai 6 di Mai dal ‘76, al va jù dut: cjasis, stradis, palaçs dal podê, casermis. La uniche robe che e ten bot a son i leams di clan, di vicinie, di borgade. I comitâts a vegnin sù in mût “spontani”, tant che i viers tal formadi.
I comitâts no son une istituzion formâl. A son un trop di oms e di feminis, variabil e viert, che al ven ricognossût de comunitât di riferiment (di borc o piçul paîs) come chei che a àn la cognossince dal puest e de int e, in reson di chel, a àn la capacitât di meti man, di organizâ i prins socors e di distribuî i prins jutoris che a rivin disorganizâts. Lôr a son chei in stât di savê cui che al à dibisugne di alc, e cui che invezit al pues dâ un cualchi contribût di opare o di materiâl.
Si trate di fâ subit ce che si rive cence imprescj mecanics, tirant fûr dai rudinaçs personis e robis restadis sot. Po dopo, di organizâ la prime gnot, e lis gnots e lis zornadis che a vegnin, spartint tendis, cuviertis e robe di mangjâ par ordin che e rive. A int dai paîs fûr di man, spes dismenteâts, al tocje ancje lâ a cirî la robe che e covente dulà che and’è.
Dome intun secont timp, tra la fin di Mai e la metât di Jugn, a Glemone i comitâts a cirin di dâsi une vieste formâl organizant elezions tes tendopolis e butant jù regolaments improntâts a ideâi e prassi di sclete democrazie direte. Chescj regolaments a metin neri sul blanc il fat che i comitâts a son espression des tendopolis, e dome a lôr a àn di rispuindi. Se la peraule soviet, di par se tant biele, no fos stade cussì sbeleade de derive bolseviche e autoritarie de rivoluzion russe, si podarès dî, come che tancj a àn dit, che la int des tendopolis si è organizade in soviet, in conseis rivoluzionaris di base alternatîfs al podê centrâl.
Ma i comitâts mighe lu savevin di jessi daûr a fâ une rivoluzion. Ce che lôr a fasevin al jere “pa sopravivence, no pa l’anarchie” (il titul di un volantin scrit par furlan dai comitâts di tendopoli, ndr). Prime pe sorevivence materiâl des personis: dâ a di ducj un fûc, un tet, alc di mangjâ. E daspò pe sorevivence de comunitât in se, une comunitât fate di un puest fisic che si à pôre di pierdi par viodi a vignî sù invezit une porcarie di Grande Udine in stîl Longaron (une New Town…), ma ancje une comunitât spirituâl, fate di consuetudins di condivision e di cooperazion (lis viciniis, i bens coletîfs, lis aghis) che a son ereditât di secui di storie, e che a àn garantide la reazion spontanie al orcolat. Parcè che il Stât, passât il shock dai prins dîs, si è subit metût sot a tornâ a cjapâ il control dal teritori, e alore chescj comitâts spontanis, che a rispuindevin a la int e no al podê, a son deventâts un biel fastidi.
I prins a inacuarzisi dal probleme a son stâts naturalmentri i sindics, il toc di Stât plui dongje de int, e bisugne un pôc capîju di un pont di viste istituzionâl ma ancje uman. Se tu ur al domandis a lôr, che a sedin di diestre o di çampe, ti disin la stesse robe nete e sclete: i comitâts a lavin ben fin che a fasevin di cengle di trasmission tra il sindic e la comunitât, dulà che il sindic al jere chel elet daûr legalitât e i comitâts a vevin di dâ un man e vonde. Ai sindics ur podeve lâ ben la partecipazion al podê (e tal rispiet dai rûi), no la creazion di un cuintri podê. Ma i comitâts si sintivin i vêrs rapresentants de int e la int, tant che bielzà scrit, e voleve recitâ di protagoniste, no fâ la comparse. E protagoniste no dome tai confins strents dal so borc, ma di dute la aree taramotade e de ricostruzion che e vignarà.
Par jessi protagoniscj, i comitâts si dan dongje. Prin a Glemone, il centri plui grant, po dopo in dute la zone fruçade dal orcolat. A Glemone, in Maniaie, tra dutis lis disgraciis si presente ancje une scuadre di fassiscj vignûts di fûr, che cence domandâ nuie a dinissun si metin a fâ un puest di bloc “anti siacal”. A pene che lu san, chei di Maniaie ju brinchin, ju disarmin e a clamin i carabinîrs (che ju parin: ma cheste e je une altre storie). L’episodi al è cetant incuietant e al va a zontâsi a dute une schirie di atacs che il podê legâl al stave fasint aes autonomiis che la int des tendopolis e veve otignût, tant che la colocazion des tendis tes borgadis o la gjestion des mensis e dai volontaris. Chê sere stesse si ten une prime riunion di personis ativis tai comitâts di tendopoli e la prime esigjence e je chê di dâsi dongje par fâ sintî la vôs de int des tendopolis. Al è ai 17 di Mai dal 1976, e intune tende di Glemone al ven stampât cuntun vecjo ciclostîl di fortune il prin numar dal Bollettino del Comitato di Coordinamento delle Tendopoli. Dal numar sucessîf il Boletin, midiant dal assessôr ae partecipazion dal Comun di Glemone (un conseîr dal Moviment Friûl un grum dongje ai comitâts e che tai mês daspò al jessarà de zonte DC propit par divergjencis sul rûl dai comitâts), al jes tant che suplement al Notiziario Gemonese, il gjornalut dal Comun, ma al sarà simpri dal dut autogjestît dal Coordenament des tendopolis. ❚
✒ Igor Londero – Autôr di «Pa sopravivence, no pa l’anarchie» Forme di autogestione nel Friuli terremotato: l’esperienza della tendopoli di Godo (Gemona del Friuli)

robotstxt: allowed

filter: keep


text:
Storie dal taramot platade, Igor Londero: “La storiografie e varès di jessi une arme par dreçâ tuarts”
Une Storie locâl e esist e no je minôr parcè che e je la vôs di un cjanton di mont. Igor Londero al è un di chei che a àn provât a meti adun un di chei mosaics che i plui no cognossin, no par colpe lôr ma parcè che un sisteme “culturâl” nol à volontât di fâ cognossi. Il sô libri “ Pe sopravivence, no pe anarchie” al conte cemût che la int dal borc di Gôt di Glemone e vedi, prin dai sorestants di chenti e di difûr, cjapât in man la situazion dal dopo taramot dal 1976. Cussì o scuvierzìn il mont des tendopolis e dai grups di coordenament, indulà che la int e provave a dâ vite a une forme gnove di democrazie dal bas.
Il lavôr di Igor al è stât includût dal Istitût Treccani tant che element rapresentatîf di chel timp pe nestre tiere. Stant che a Setembar al è l’inovâl de seconde scjassade dal Orcolat dai 15, e l’an che al ven si fasin i 40 agns dal taramot, o vin volût sintîlu.
–––
Intant, cui sêstu in pocjis peraulis…
O soi nassût un an e une dì prime dal taramot, in Gôt, a Glemone. Dopo il liceu classic a Tumieç o soi lât a Triest a studiâ storie. E cuant che o ai scrite la tesi che e fevelave de esperience dal taramot in Gôt, o vevi tal cjâf che no sarès stade dome un tesi di lauree, ma che l’argoment al meretave plui timp e lavôr. La tesi e je stade premiade de Regjon come miôr tesi di caratar locâl dal 2004-05, ma intant o ai lavorât trê agns in fabriche. Giorgio Ferigo che le à vude tes mans mi à segnalât ae Forum di Udin e o ai cjatât un editôr. Lis primis telefonadis cun lôr lis ai fatis tes polsis di vore tal Prosciuttificio Sandanielese. Mi sieravi tal bagn par podê stâ cuiet e o telefonavi ae bravissime Norma Zamparo, che o pues dome che ringraciâle.
Intal Mai dal 2008 al è jessût il libri «Pa sopravivence, no pa l’anarchie». La facende e je partide planc ma dopo al è stât comprât di tante int che lu cjatave dal gjornalâr, ma al vignive let ancje tes academiis, ancje in gracie de biele prefazion di Remo Cacit. In Avost mi soi dit che o o murivi in fabriche o o tentavi alc di gnûf. Cussì o ai molât un contrat a timp indeterminât e une rate di coleghis che ur volevi ben e o ai tentât la vie dal dotorât. Ben o mâl, tra dotorât e co.co.pro., a son 6 agns che o tiri indevant cussì, organizant ricercjis e cunvignis.
La storie locâl e reste la mê passion e o varès voie di lavorâi ancjemò. Il moment però al è trement.
–––
Parcè âstu tacât a scrivi il libri/tesi “Pa sopravivence, no pa l’anarchie”?
Cuant che o ai dit ae professore Anna Vinci l’argoment che o vevi tal cjâf mi à dât dal mat. “Ce vuelistu cjatâ?” e soredut “A cui vuelistu che i interessi?”. Ma stant che e je une professore tant brave mi à dade fiducie. Jo o soi partît de intuizion di un vueit storiografic tra la memorie de tragjedie e la celebrazion de ricostruzion. L’intuizion che tai pôcs mês tra i doi taramots a fossin vignudis fûr robis che a contâlis si rivave a cjacarâ di lidrîs che a rivavin fintremai tal plui atavic substrât da nestre culture, e tal stes timp dal mût che chestis lidrîs si messedavin cu la contemporaneitât (dal Vatican II al ‘68 libertari e socialist, de emigrazion al “Modello Friuli”). Culture nestre che po e je la culture internazionâl leade ae tiere: nol è un câs che la citazion che e à il puest di onôr tal libri e je cjapade di “Cristo si è fermato a Eboli”, un libri che come chei di Carlo Ginzburg al à profondementri ispirât il gno lavôr.
Jo o soi dentri te prime gjenerazion che no à memorie direte dal taramot. Duncje la prime che si pues svicinâ a chest argoment cu la juste distance. Tal stes timp, si pues dî che ciertis robis ti jentrin dentri tal lat de mari. Al è un pôc come se cheste storie e fos simpri stade dentri di me.
Ciert che un lavôr impuartant al è stât il riordin dal Archivi Gubian fat di Matteo Ermacora. Cence di chel, no crôt che o varès cumbinât nuie.
–––
Ise une storie cognossude, pandude?
La int e conte simpri des oris, dai minûts, ancje dai seconts subit dopo la scosse di taramot e lis istituzions a contin soredut de ricostruzion. Tes tendopolis invezit al è sucedût alc dal dut estrani a lis istituzions e paradossalmentri dal dut “normâl” pe int. E duncje al è stât un pôc dismenteât. Jo a ai fat soredut intervistis ae int de borgade e, come che spes al capite, e je la domande che e gjenere il procès dal ricuardâ. E il mecanisim al partìs a lavine. No dome lis intervistis a finivin in cantine dopo vê studât il regjistradôr, ma a insedavin un mecanisim di memorie che al lave indevant par mês in cjase dai testemonis, tes ostariis o pe strade. O ai te sachete un puarte clâfs di arint che mi àn regalât doi dal borc, cualchi mês dopo la lôr interviste. O crôt che lis mês domandis ur vedin tornât indaûr ricuarts maraveôs che però in chê volte no àn vût il timp di capî, di rielaborâ.
Dopo che al è jessût il libri, al à vût un grande difusion, cun recensions tai gjornâi e intervistis pe radio. A Glemone a son stâts vendûts centenâr di libris ae int comun: insome, al è jentrât tes cjasis di tancj di lôr.
Dopo al à tacât a zirâ ancje tes academiis. Mi àn clamât a cjacarâ a Rome plui voltis, a Napoli, a L’Aquila. Il motîf dal interès al jere sedi leât al ûs che o ai fat de storiografie orâl, sedi al teme in se che al è un grum sintût e pôc studiât.
–––
Parcè sêstu stât sielzût dal Istitût de enciclopedie taliane?
Un libri al viaze e ti fâs cognossi ator. O soi jentrât tal zîr dai storics che a doprin la storie orâl. Mi àn clamât a Napoli a une cunvigne internazionâl, e po mi àn domandât un saç su chest intervent pe riviste dal AISO. Int di chel zîr li e à cjapât in man il progjet de Treccani e mi à contatât.
–––
Ce contribût crodistu che al puedi dâ ae storiografie de nestre tiere e int?
Cheste e je une domande che mi met aviliment. La int dispès si interesse di storie dome tant che ripâr di un presint che e refude, par nostalgjie. A vuelin cartulinis dal vecjo Friûl cu lis feminis in neri che a cjolin la aghe te fontane cul buinç. Invezit la storiografie che e va a sbisiâ tes plaiis par contâ il presint e interesse un grum di mancul. Un dai temis dal libri sul taramot al è ancje il rapuart tra i studiâts e la int, e jo mi sint simpri fûr puest in dutis dôs lis categoriis. Mi sint fûr puest tra i professorons fîs di professorons (jo fi di muredôr e nevôt di contadins) ma ogni dì in fabriche cualchidun si svicinave par dîmi “cun dut ce che tu âs studiât, ce fasistu chi?”. Par me al varà simpri plui valôr il puarteclâfs regalât dai borghesans che un saç su la Treccani… ma la Treccani e paie! Ancje cuant che mi soi ocupât di storie de ricercje, ce che mi interessave al jere il rapuart tra inteletuâi e int intune epoche, agns ‘40-’50, dulà che un studiât nol veve di vergognâsi di savê alc, come vuê.
O varessin di lavorâ su chest: fâ capî a la int che nol baste lei Wikipedia par operâ une ernie, e alore nol baste vê Facebook par jessi sienziâts sociâi e fevelâ di imigrazion o di macroeconomie.
Par me la storiografie e varès di jessi une arme par dreçâ tuarts, par corezi erôrs, ma mi capite di pensâ che ogni tant al bisugnarès dismenteâ par tirâ indenant, come che lis feminis a dismentein i dolôrs dal part. Magari se Diderot e chei altris a vessin savût di Robespierre a saressin lâts a jemplâsi di vin te ostarie, invezit che tacâ la enciclopedie.. ❚
Mauro Della Schiava


text:
» La societât
In dì di vuê il disvilup de culture furlane e de lenghe furlane al pues dâsi dome se i aspiets plui impuartants de modernitât, tant a dî lis siencis, a vegnin doprâts par furlan. Ancje se in tal mont la comunicazion sientifiche si le fâs par inglês, par dut l’insegnament e la realizazion des siencis e des tecnologjiis a vegnin puartâts indenant intes lenghis nazionâls. Cun cheste convinzion e je nassude la SSTeF, associazion indipendente che riunìs ricercjadôrs, studiôs e professioniscj di diviers setôrs sientifics e tecnologjics, che àn a cûr l’incressite de culture e de lenghe furlanis.
Lis ativitâts di ricercje e di divulgazion sientifiche de SSTeF a son metudis in vore prin di dut in Friûl, ma a vegnin sostignudis ancje ativitâts ator pal mont. A rivuardin i principâi setôrs sientifics dissiplinârs:
La SSTeF e publiche il Gjornâl Furlan des Siencis / Friulian Journal of Science, gjornâl sientific in lenghe furlane e inglese indulà che vegnin publicâts lavôrs origjinâi di ricercje e di divulgazion su lis dissiplinis sientifichis e tecnologjichis plui avanzadis. Ducj i articui a son a disposizion in version bilengâl furlan-inglês.
Ogni an la SSTeF e ten un Congrès là che i siei associâts a presentin i lôr lavôrs di ricercje plui significatîfs.
» Par associâsi
Par associâsi ae SSTeF completâ la schede di adesion, stampâle e mandâle a:
SSTeF
c/o CIRF – Universitât di Udin
Via Petracco 6
I-33100 UDINE
Italy
o completâ la schede di adesion eletroniche. Si vegnarâ informâts de acetazion de domande e di cemût paiâ la cuote di iscrizion.
» Imprescj
Il coretôr ortografic al verifiche che lis peraulis di un test a sedin scritis in maniere corete secont la grafie uficiâl e il dizionari di riferiment. Se une peraule scrite nol è tal dizionari il coretôr al à di sugjerî chês peraulis coretes che secont lui a podaressin corispuindi a la peraule falade.
Par cjatâ i sugjeriments il Coretôr Ortografic Furlan (COF) de Societât Sientifiche e Tecnologjiche Furlane al dopre il motôr Aspell che al furnìs chês peraulis che par solit si lis pronunzie in maniere simil a la peraule falade.
Il COF (te so version atuâl 2.0) al funzione come estension di Microsoft Word 2003 e Microsoft Word 2007 sui sistemis operatîfs Microsoft XP e Microsoft Vista.
» Sience furlane 2.01
Temporâi fuarts, tampiestadis, burlaç, ploiis straordenariis cun Dario Giaiotti da le Agjenzie Regjonâl pal Ambient dal Friûl Vignesie Julie.
» Cunvigne 2012
Sabide ai 17 di Novembar dal 2012, scomençant des dôs e mieze dopomisdì, si tignarà tal Salon d’Onôr dal Municipi di Palme – in Place Grande, 1 a Palme – l’11^ Congrès Anuâl de Societât. La lectio magistralis le tignarà chest an Giacomo Rizzolatti, Professôr Emerit di Fisiologjie umane te Universitât di Parme.


text:
Tor de
metât di Novembar e à tacât la sô ativitât la prime scuele a
imersion par sami di Helsinki. Il progjet al è stât metût sù de
Fondazion Culturâl Finlandese e dal Parlament Sami e al gjolt di un
finanziament che indi sigure la ativitât za par trê agns.
L’intindiment al è chel di mantignî e infuartî l’ûs de lenghe
sami dentri des fameis che a rivin di cheste comunitât, ma che cumò
a vivin inte capitâl finlandese. Si calcole che a Helsinki a sedin
almancul un miâr di personis di divignince sami.
Font:
Finugor, 29/11/13


text:
Bretagne: mobilitazion par difindi la toponomastiche storiche
La int di Plougerne / Plouguerneau si è dade dongje tun comitât par difindi i nons tradizionâi par breton des stradis dal lôr paîs e evitâ che a vegnin batiadis cun nons gnûfs par francês. Il sindic al à spiegât che il cambiament dai nons des stradis al sarès leât al fat che lis puestis a àn problemis a capî i nons par breton… Il comitât, che al à non “Vuardians de memorie”, al à inviât une campagne par convinci la aministrazion comunâl a cambiâ strade e al à invidât ducj a scrivi al sindic par manifestâ la contrarietât al progjet.


text:
Ai 17 di Mai si è davuelte a Saragossa / Zaragoza une manifestazion par domandâ chel il guvier dal Aragon al fasi buine une leç di politiche linguistiche che e garantissi i dirits di cui che al fevele par aragonês e par catalan. Cun di fat, al è za di timp che la aministrazion regjonâl, vuidade dai socialiscj, e à prometût di intervignî in proposit, ma fin cumò la promesse no je stade mantignude. La iniziative e je stade inmaneade dal coordenament “Aragó Trilingüe” che al à puartât in place un miâr di personis. Il catalan al è fevelât di cualchi miâr di personis inte cussì clamade Franja de Ponent, dut câs, la situazion plui grivie e je chê dal aragonês che al va dilunc a pierdi teren ancje intes valadis pirenaichis.
Font: Món Divers, 17/05/09


text:
Ai
19 di Fevrâr il Parlament de Navare al à fate buine une mende ae
leç sul euskara che e permet di studiâ il e par basc in dutis lis
scuelis publichis de comunitât autonome là che si vedi une domande
suficiente. La modifiche e permet duncje di superâ la division de
Navare in trê zonis – une considerade di lenghe basche, une miste
e une tierce no bascofone – cun cheste ultime disprivade dal acès
ai dirits linguistics a tacâ de presince dal euskara intes scuelis
publichis. Il proviodiment al à vût il vôt cuintri dai partîts di
diestre (UPN e PP) e chel a pro dal Partît Socialist, de federazion
di çampe Izquierda-Ezkerra e dai nazionaliscj moderâts di Geroa
Bai. A àn votât a pro ancje i indipendentiscj di Bildu e Aralar
cundut che a calcolin cheste modifiche dome un prin pas inte direzion
di une riforme complessive de leç che e superi ad in plen la
division de Navare in trê zonis.
Font:
Naiz:,
19/02/15;
Noticias de Navarra, 19/02/15


text:
Creative Commons
La Creative Commons e je une organizazion no governative che e lavore cence finalitât di vuadagn.
La sô finalitât e je che di elaborâ e pandi des licencis di autôr che a regoledin i dirits dal autôr di une opare e la pussibilitât di bande di altris autôrs di doprâ e di modificâ la opare origjinarie. La necessitât di chestis licencis e je vignude fûr intai ultins agns soredut cul disvilup de informatiche e di Internet, cuant che si si è visâts che une interpretazion masse rigjide des leçs sul copyright e podarès imberdeâ il disvilup dai lavôrs creatîfs.
Il fondadôr dal progjet intal 2007 al è stât il professôr di dirit de Universitât di Stantford Lawrence Lessing, che al è un dai plui grancj esperts de legjislazion sul dirit di autôr. Za prime si dopravin des licencis alternativis ae "licence cun ducj i dirits riservâts", lis dôs licencis dopradis a jerin che de Open Publication Licence (OPL) e sore dut che de GNU Free Documentation License (GFDL).
Lis licencis Creative Commons a àn voie di dâ dute une schirie di alternativis disint clarementri cuai che a son i dirits che l'autôr al ten par se e cuai che a son libars.
Localizazion[cambie | modifiche il codiç]
Lis licencis creative Commons a son nassudis intai Stâts Unîts ma a son pensadis par jessi dopradis ancje in altris legjislazions. La localizazion e je la traduzion de licence in une altre lenghe, fasint chest si àn tal câs di fâ chês modifichis che e tegnin cont des diferencis fra la legjislazion dal paîs localizât e chês dai Stâts Unîts de Americhe. La ultime version des licencis Creative Commons e je la 3.0 ma la ultime localizade pe legjislazion taliane e je la 2.5


text:
Conte n. 161
lunedì 31 gennaio 2011
“Se tu mangjis luvins e tu ti voltis indaûr tu viodarâs cualchidun che al mangje lis scussis” (1)
«Ma par fortune la vite a va indevant instès,» al pensave Ugo: «sin zovins, biei e la salût no nus mancje. E gracie a Diu un cuviert parsore il cjâf lu vin. Le cjase di me pari, e che di sô agne Miute, le vedrane, saran di sigûr nestris».
Rose no la pensave propit come Ugo. Jê, pe lôr situazion e pative pardabon, e za di un piès e varès volût meti sù cjase cun lui e lâ a stâ di bessôi. No veve ducj i tuarts: ducj i dôi a jerin aromai di cualchi an fûr di pupil, ma cul mont che si faseve indenant, cemût podevino meti su famee, pensâ di vê canais?
Ugo e Rose, in chê biele zornade di Fevrâr, cussì frede e tant clare, di Vilalte a levin sù a Sant Denêl a paiâ le ultime rate de machine. «Almancul cheste a je di sigûr une biele robe» si diseve ben planc Rose, pensant, cuntun fregul di displasê, che in chê sere i varès plasût lâ a balâ a Tresesin e, parcè di no, vistude di mascare come l'an passât. Sfidi: al jere l’ultin di Carnevâl! Ma in chel Carnevâl, che bielzà, prime di finî al puçave di Cuaresime, propit no si podeve. Cu la sô casse integrazion e cu la penurie di lavôr in te fabriche di Ugo, bêçs no ‘nd jere.
Mancul mâl che in chê sere, inte vile comunâl, e vignive une companie di fûr. Tal paîs ducj a disevin che i comediants a jerin propit brâfs e, i plui informâts, a contavin che il sogjet dal lôr spetacul teatrâl al jere la storie di chel lontan 1511, l’an di dutis lis disgraciis.
Sì, di chel an, che il dì di joibe grasse la int saborade dai Savorgnans, rabiose pe fan e pe pôre di jessi vendude ai Todescs, a Udin, e veve dât fûc, a ducj i palaçs. E fossial bastât: si conte che propit in chê dì, il popul infuriât, che al rivave di dute la provincie, al leve indenant brusant, strade fasint, ogni robe, ma soredut i cjistiei, come chel di Vilalte, di Braçâ e di Rìves D’Arcjàn.
E finalmentri il spetacul al jere tacât.
La sale de vile dal Comun e jere plene e glotude intun cidinôr complet. Si scoltave dome lis vôs des artistis, dai artiscj e de musiche che e vignive dal palc. Là jù insom tal breâr a comparivin imagjins di grancj cjistiei e di palaçs luminâts dal fûc che al sclopetave tancj colôrs e dut al someave vêr. Ator ator, oms e feminis vistûts di contadins, armâts di forcjis e ristiei, al pareve che a jentrassin propit jenfri i mûrs di chês fuartecis. La musiche e lis vôs dai atôrs a gjavavin il flât. Cun di plui al someave che no brusassin dome lis figuris dai palaçs, ma ancje il breâr cun dut il teatri. Ma instès, ancje se chês imagjinis a metevin pôre, al pareve che la int, incjantade de recite, e vès volût jessi là, in chel massacri; che ognidun al varès volût tirâ il so clap.
E cussì ancje Rose, ma jê, soredut, e provave tante invidie par chê int, che in chê dì di joibe grasse e veve podût brusâ i palaçs e cjistiei; par chê int, che a diference di jê e crodeve di savè cui che al jere colpe des sôs disgraciis. Rose, invezit, e saveve dome che lavôr ‘nd jere pôc, che par cumò no podeve maridâsi, deventâ mari e che pardabon e tornave la miserie.
No saveve di cui che e jere la colpe.
di Nello Malisano
Conte n. 161
Conte n. 161
(1) Pag. 67 II° Volume Testo di Tito Maniacco -
Disegni di Ferruccio Montanari - I Senza Storia
Etichetis: Contis, Gjenar sociâl, Gjenar storic, Nello Malisano
mercoledì 26 gennaio 2011
Lei par furlan: vu- e u-
Un altri pont dulà che la pronunzie, daûr des singulis varietâts, e pues cambiâ, e je tes peraulis che, te grafie uficiâl, a àn vu- e dopo in gjenar a àn une vocâl. Viodìn cualchi esempli:
vuacâ, vuaite, vuardie
vuere, vuestri, vueli
vuicâ, vuiscje, vuite
In tantis varietâts la letare “v” e je mute: ancje in chest câs, come simpri, si racomande di scrivi ducj te maniere standardizade, ma di mantignî ognidun la sô pronunzie.
Etichetis: Camarîr, Lenghe Furlane
La conte misteriose (6) Fûcs- soluzion
Ve chi la soluzione de Conte Misteriose numar 6, dade dal nestri garzon de Ostarie.
Soluzion
Autôr: Elio Bartolini
Titul origjinâl: Mosaico paleocristiano
Titul origjinâl de racuelte: Racconti aquileiesi
Tradutôr dal origjinâl: Il Garzon
Notis:
Tant al è stât asiât voltâ la conte di Agota Kristof e tant al è stât intrigât voltâ chest toc di Elio Bartolini. Tes trê contis che a componin il libri Racconti aquileiesi di dulà che al è tirât fûr chest Mosaico paleocristiano, l’autôr al dopre di fat une prose alte, sontuose, intorteade, che bisugne seguî cun atenzion, a voltis tornâ a lei, cun incîs luncs, là che si puès cjatâ un verp trê o cuatri rîs plui indenant dal so sogjet. Se al à di valê ancje in chest câs il discors che si faseve pe Kristof, che la forme e je sostance, al ven di domandâsi dulà che al vûl puartânus l’autôr cun chest stîl. Se là une prose semplice, slisse, lineâr e voleve fânus percepî, prime ancjemò dai contignûts, la indiference dal cuotidian, culi cual podaressial sedi il significât di cheste sielte? La mê convinzion e je che Bartolini al consideri i tre argoments disvilupâts tes contis, vâl a dî la nassite dal cristianesim a Aquilee, la invasion dai Langobarts, il fûc di Grau, tant che lûcs di une memorie cussì preziose e cjare di tratâju a pâr di perlis metudis in mostre inte vitrine di un oresin. E alore, par scrivi di lôr, si scugne doprâ un stîl adat.
Tant al è stât asiât voltâ la conte di Agota Kristof e tant al è stât intrigât voltâ chest toc di Elio Bartolini. Tes trê contis che a componin il libri Racconti aquileiesi di dulà che al è tirât fûr chest Mosaico paleocristiano, l’autôr al dopre di fat une prose alte, sontuose, intorteade, che bisugne seguî cun atenzion, a voltis tornâ a lei, cun incîs luncs, là che si puès cjatâ un verp trê o cuatri rîs plui indenant dal so sogjet. Se al à di valê ancje in chest câs il discors che si faseve pe Kristof, che la forme e je sostance, al ven di domandâsi dulà che al vûl puartânus l’autôr cun chest stîl. Se là une prose semplice, slisse, lineâr e voleve fânus percepî, prime ancjemò dai contignûts, la indiference dal cuotidian, culi cual podaressial sedi il significât di cheste sielte? La mê convinzion e je che Bartolini al consideri i tre argoments disvilupâts tes contis, vâl a dî la nassite dal cristianesim a Aquilee, la invasion dai Langobarts, il fûc di Grau, tant che lûcs di une memorie cussì preziose e cjare di tratâju a pâr di perlis metudis in mostre inte vitrine di un oresin. E alore, par scrivi di lôr, si scugne doprâ un stîl adat.
Etichetis: Conte Misteriose, Garzon, Gianfranco Pellegrini
mercoledì 19 gennaio 2011
La conte misteriose (6) Fûcs
E pûr fra pôc (zirantsi al lumà il tarlup di un fûc, ma al podeve ancje jessi l’ultin riflès di soreli dentri dal Nadison), la fadie di secui che e jere stade la centuriazion, la sô semplicitât razionâl, la sô vitorie sul malsan disordin de nature, e sarès risultade inutile.
I jenfrisegns a jerin ta chês covis di sterps e in chês aghis che a restavin tai fossâi e che lui dal alt al viodeve cemût che aromai a cjapavin dentri la tiere buine. Il ricet di bestiis salvadiis che a stevin deventant, al faseve lâ vie i colons cui sbrindinaments che di gnot a fasevin i cenglârs e i unviers plens dai urlis dai lôfs. Lis tieris bandonadis a aumentavin sul lôr stes abandon, in chel che si dîs – jessint i oms bravonons a inventâ il non aes diasgraciis che a vegnin par colpe lôr – un cercli viziôs. E fra pôc, culì, dut al tornarà a sedi ce che al jere stât: boscaie, tiere pustote, palût, incressite salvadie di jerbatis e animâi.
Cul soreli ridusût a une striche rossite, chei fûcs su la linie dai cuei – parcè che si tratave di fûcs, fûr di ogni malintindiment pussibil – a ardevin simpri plui vivarôs, prospars. Biel che ju fissave lui al continuave la sfilze des lamentelis: lis tassis che bisugnave paiâ ancje pes tieris bandonadis, i sclâfs cristians che dal dopomisdì de sabide fintremai a chel de domenie nancje no molzin lis vacjis, in chel che al varès di jessi dome il dies Domini; lis leçs che a judin i colons che a van vie invezit di cjastiâju cuant che a scjampin tes citâts, a aumentâ la marmaie dai sflacjons.
A colp, alt fin in cîl, tant che chel di un purcit che si rint cont che lu stan disgosant, dal bas dal ergastolum si alzà sù l’urli dal presonîr cjapât sot des pugnaladis. «Ma al conven che al mueri un sôl par ducj» al suspirà.
E pardabon che no jerin ni di pastôrs ni di montanârs, chei fûcs di là dal Nadison.
No ju nudrive il prudent, stazât sparagn di cui che al bruse robe sô, ma ben la straçarie di cui che al sdrume e al fische.
Ju fissà a lunc, cun atenzion gnove. Po dopo al zirà i voi di une altre bande.
E al è cussì che lui al spiete i Langobarts.
Sielte e voltade par furlan
dal Garzon de Ostarie
Publicât di gelo stellato a lis 08:00:00 11 coments
Etichetis: Conte Misteriose, Garzon, Gianfranco Pellegrini
lunedì 17 gennaio 2011
Tal mieç dal vât
Al jere di un biel pieç che no si viodeve une fumate cussì penze sù par ca. Al è di mats movisi cuntun timp cussì, ma il siôr al à presse di tornâ a Udin… Di bon che i cjavai a cognossin la strade a memorie, ma chel istès si à di lâ a planc, massime cumò che o sin dongje dal vât dal Carmôr.
Cuant che e tache la rive jù i cjavai a son gnervôs, mancje pôc che si ombrissin, po a tachin a sgagnî. Par fortune che a son dolçs di bocje e o rivi a stratignîju. Tal mieç dal vât mi ricjati cuasi fer. Propit in chel, dôs ombris si imparessin scuris framieç de fumate. Tal timp di un amen, une mi ponte intor une pistole e chê altre e straten Curubul e Stelin pe brene. O jevi lis mans adalt. No vâl la pene murî par un carogne. Lu sint a sacraboltâ dentri dal brun. “Ce che al è? No ti pai par stâ fer!” al vose sustât.
“Nol covente che si inrabii, siorie lustrissime, o sin chi a saldâ debits!” La vôs e rive dal mieç de fumate e daûr di jê si fâs indenant une altre ombre. A man a man che si fâs dongje o rivi a viodile miôr. Cundut dal façolet che i strassomee la muse, mi somee di cognossile. Cul calç de sclope al bat su la portele dal brun. “Nol volarà miche fâsi preâ. Se nol dismonte dal brun cemût fasìno a regolâ i conts?”
Velu li che al dismonte dut impicotît tal so veladon neri. La rabie che al à tai voi e sbroche fûr dibot. “Cheste insolence ti costarà la forcje, galiot che no tu sês altri!”
“Se ancje o ves di cjatâmi cu la gale tal cuel, no tu sarâs li a gjolditi il spetacul.” La ande soradine di prime si à butade in menace, intant che la man e sbasse il façolet. Cumò sì che lu cognòs. Stiefin, il plui grant dai Pascolets. Al è zaromai un an che no lu viodevi: Sant Martin dal an passât. L’an de fam. Butât fûr cun ducj i siei de sô siorie ilustrissime in persone. A cirî un lavôr che nissun ur à dât. A murî di fam pai fossâi, come cjans. Come tancj di lôr tal an de fam. Come sô mari Sabide e so fradi Tin.
No coventin altris peraulis. La sentenzie e je za stade lete.
Te fumate il ton al sune cuasi smuartît. O resti fer su la casse a fissâ chê forme scure che e sbrisse par tiere e cuant che o alci i voi mi ricjati di bessôl tal mieç dal vât. Pierdude framieç de fumate, mi somee di sintî la vôs di Stiefin che mi dîs: “Puartii i miei salûts ae vedue.”
di Carli Pup
Conte n. 160
Conte n. 160
Notis: l'an cussì clamât "an de fam" al è il 1817
Etichetis: Carli Pup, Contis, Gjenar storic
venerdì 14 gennaio 2011
La Mascarade di Remanzâs
La Mascarade di Remanzâs
La Mascarade e je un apontament storic pal comun di Remanzâs e si da dongje, cun grant rivoc, za dal 1921 te forme di sfilade di cjars alegorics. Ma za prime di chê date, la ultime domenie di carnevâl, la int di Remanzâs si cjatave in place par viodi i doi cjars di Carnevâl e di Cuaresime e par scoltâ i doi personaçs che, cun ironie e spirt si cjolevin vie e, cun batudis che a tocjavin i fats dal paîs, a fasevin ridi la int.
Tal 1929 e je jentrade a fâ part de fieste ancje la mascare di Bocâl, pensade dal miedi condot di Remanzâs di chê volte, il dotôr Ferruccio del Fiorentino. La mascare e jere vistude te tipiche maniere furlane, cun scarpets, cjalçuts blancs, bregons neris o maron a mieze gjambe, cjamese blancje e un gjilè di vilût neri o ros, un cjapiel neri cu la gale rosse e, par finî, un bocâl piturât sù pe schene. Bocâl, dopo vê zirât pes stradis dal paîs, al rivave in place e li al tacave il so discors, criticant il malcostum e dant fûr a dute la popolazion i siei “sans” rimiedis.
Par agnorums, la mascare di Bocâl e divertive il grant public che al rivave a Remanzâs di dut il Friûl. Lis sôs batudis umoristichis a son racueltis in libruts stampâts par chê ocasion e, tra i autôrs, si cjate ancje cualchi personaç impuartant de leterature furlane tant che pre Josef Marchet, pre Domeni Zanier e il mestri Zuan Duche.
Vuê l'apontament tradizionâl al è ancjemò une vore preseât e la fieste e va indevant par doi dîs cun spetacui teatrâi, musiche, animazion pai fruts e cu la storiche sfilade dai cjars alegorics che si dan dongje di dute la regjon e ancje dal Venit.
Tant che tradizion, l'ultin cjar a sfilâ al è propit chel di Bocâl che, acompagnât des musichis e dai bai dal grup folcloristic “Chei dal Bocâl” si prepare a cjatâsi cun Cresime, vâl a dî la Cuaresime.
Cun jê al inmanee i “tarlecs” satirics che, cun batudis finis che a cjapin ispirazion dai fats sociâi e politics dal ultin an, a ironizin sui personaçs de politiche locâl, regjonâl e taliane.
Cussì al sucêt chest an, e ancjemò al sucedarà par cuissà trops agns...fin cuant che la int e larà indevant a gjoldi di chest moment di grande socialitât e di ritualitât publiche.
Carnevâl e Cresime
Carnevâl:
“Dontre vignîso fûr,
palide e muarte,
secje come une puarte!
Dontre seiso?
Ce vûl dî e ce no veiso
Che a vignîs dute pendant
Fasîsi il cûl indenant
E contaimale juste!
Mi plasaressis sane e robuste
E alegri intun
Come la stagjon da l’Unvier in puarte
Ma vo’ sis cuasi muarte
No vîs ne spirt ne flât
Sîs come un puar malât
Che al tire il pît!
Cjalaitmi me che o soi pulît, galant
A passi il timp balant
La gnot e il dì
Ma jo di fan no vuei murî
A mangji matine e sere a panse plene
Fritulis, vidiel, arost e bon cjapon su la me taule
Ma vo Madone Paule
Cul vuestri don etâl
Alçaresiso il bocâl
Dut ce che a mi mi vanze
No varessis la pance cussì sclagne!”
“Dontre vignîso fûr,
palide e muarte,
secje come une puarte!
Dontre seiso?
Ce vûl dî e ce no veiso
Che a vignîs dute pendant
Fasîsi il cûl indenant
E contaimale juste!
Mi plasaressis sane e robuste
E alegri intun
Come la stagjon da l’Unvier in puarte
Ma vo’ sis cuasi muarte
No vîs ne spirt ne flât
Sîs come un puar malât
Che al tire il pît!
Cjalaitmi me che o soi pulît, galant
A passi il timp balant
La gnot e il dì
Ma jo di fan no vuei murî
A mangji matine e sere a panse plene
Fritulis, vidiel, arost e bon cjapon su la me taule
Ma vo Madone Paule
Cul vuestri don etâl
Alçaresiso il bocâl
Dut ce che a mi mi vanze
No varessis la pance cussì sclagne!”
Cresime:
“Ma va là, va là Carnevalat
passût e mat come un purciel
Cemût podîso vê çurviel
e mancul pôc judizi
Al to caprici a son sogjets
Lu sai ben che al è un gran pies
E gran camarade
Si bute su la strade di Lignan
Temerari e rogan
La cause di ogni dan
E di ogni ruine.”
“Ma va là, va là Carnevalat
passût e mat come un purciel
Cemût podîso vê çurviel
e mancul pôc judizi
Al to caprici a son sogjets
Lu sai ben che al è un gran pies
E gran camarade
Si bute su la strade di Lignan
Temerari e rogan
La cause di ogni dan
E di ogni ruine.”
Carnevâl:
“Cjalaile la pedane
che e ven cu la braùre
Difati mi fâs pôre
Secje, nere, brute, distrute
No à ne piel ne vues
E i salte sore ues
Di vîl e pesent
Ma Diu che al è clement
Al fâs vignî la vrae in mieç al gran.”
Cresime:
“Va là, va là Carnevalat
Che a tu âs plens ancje i bregons
Di chei puars macarons »
“Va là, va là Carnevalat
Che a tu âs plens ancje i bregons
Di chei puars macarons »
Carnevâl:
“Ma va là, va là Cresime
che tu sês simpri pai barcons a spietâ li renghis e i sardelons!”
“Ma va là, va là Cresime
che tu sês simpri pai barcons a spietâ li renghis e i sardelons!”
Note:
Jessint gjavade di une interviste, la poesie non je precise, ni par grafie, ni par completece e significât, se cualchidun al à la forme juste che nus a la mandi.
Etichetis: Contecurte, Gnovis
Lets in Ostarie:"Cuatri stagjons dal an"di Gianfranco Pellegrini
Contis de disincressite
CE LIBRI ISAL?
“Cuatri stagjons dal an” al è un libri di contis scritis di Gianfranco Pellegrini.
Si trate di un librut picinin (11.5x17), incartonât in brossure, di 78 pagjinis, vignût fûr pe cjase editore Kappa Vu tal Otubar dal 2010. Il titul al è peât aes cuatri contis principâls, une par stagjon, ma dentri ’nd è ancje altris dôs contis plui picininis - publicadis inte lôr prime version su la nestre Ostarie - e une jentrade di Bepi Mariuz. Lis cuviertinis a ripuartin dôs temparis di Evaristo Cian.
MA CUI ISAL L'AUTÔR?
Gianfranco Pellegrini al è dal ’54, al à vivût a Manzignel e Tresesin, ancje se al è nassût a Cormons e cumò al è a stâ a Val di Reane. Si è laureât in filosofie, a Triest, ma la sô passion pes tecnologjiis, pe logjiche e pe algjebre a doi valôrs lu à puartât a cjatâ lavôr intal cjamp de informatiche. Convint che la scriture e sedi il just completament par considerâ “uman” il discors, al à vût insegnât furlan e al à publicât contis sul Strolic e su lis rivistis Sot la Nape e La Comugne.
Cumò al è preseât garzon de nestre Ostarie e al à in progjet un altri libri come chest, che al vedi dentri contis di fantasience.
MA CE ISAL DENTRI, DI PRECÎS?
Dutis lis contis presentadis a metin dongje temis diferents, ma che a àn ducj in comun il passâ dal timp e lis stagjons de vite dal om e de societât, in gjenerâl. Gianfranco al scrîf cuntun furlan une vore net e elegant, che al fâs risaltâ lis ambientazions e lis descrizions dai personaçs. Al cjape ispirazion de tradizion par contâ emozions. Inte prime conte, par esempli, al somee che al vedi voie di contâ di un pari che, cun so fi, al veve cirût di brusâ nuiemancul che une strie ma, lant indevant a lei, si capìs che il cûr de conte al è il dismenteâsi dal om, sdrumât malamentri de tecnologje e de modernitât, dal rapuart cu le nature e cu la bielece des piçulis robis di ogni dî.
Cussì ta chês altris contis, dulà che al somee che si cjacari di aganis, di drâcs o di fantasimis, ma a la fin si conte il pericul che l’om al deventi simpri plui frêt e lontan dai sintiments.
MA A CUI PUEDIÂL PLASÊ?
Al plasarâ di sigûr a chei che a gjoldin de biele scriture in marilenghe, fate di peraulis e mûts di dî che in dì di vuê a corin il risi di lâ pierdûts. Al plasarâ ancje a chei che a àn gust di sintîsi contâ une storie che e misclici il savôr romantic cun chel de modernitât, cence dismenteâsi di meti dentri un tic di fantasie. In fin, al sodisfarà chei letôrs che a presein i libris che, in bande de storie, a àn ancje diferents nivei di leture, che si cercin cuntun lei fat di polsis e riflessions.
E SE O AI VOIE DI CJOLILU?
Facil! Al coste 10 euros e tu lu cjatis intes librariis furnidis di leterature furlane (come la Friuli, la Ribis, …) o li de sede di Radio Onde Furlane. Se no ti va di distacâti dal ordenadôr tu puedis ordenâlu sul sît de Kappa Vu o ben su ducj chei altris sîts dulà che si comprin libris (ISBN 978 88 89808 84 9).
Libri let par voaltris
dal Ustîr de Ostarie
Etichetis: Garzon, Gianfranco Pellegrini, Lets in Ostarie, Ostîr
mercoledì 12 gennaio 2011
Ispirazions: La Joibe Grasse dal 1511
O sin rivâts ae tierce ispirazion par scrivi une conte a teme, la prime che us proponìn vie pal 2011. Chest colp o lin a tirâ fûr un fat storic che, ca di pôc, al finìs cinccent agns juscj juscj. Cemût che o vês let intal titul o fevelìn dal riviel de Joibe Grasse dal 1511, o sei la plui grande rivolte popolâr de storie furlane.
I ingredients par imbastî une biele conte a son une vore. Cun di fat, il riviel al nas dal incrosâsi di diviers elements. In plui des tensions sociâls che za di agns a jerin daûr a montâ intes campagnis furlanis, o cjatìn ancje la faide tra Strumîrs e Çambarlans, e il conflit in at jenfri la Republiche di Vignesie e l’Imperi vuidât di Massimilian I di Austrie. No si à po di dismenteâsi che il riviel al sclope propit intal vîf dal Carnavâl: une suaze che e somee fate di pueste par chel “mont sotsore” là che contadins e popolans almancul par cualchi zornade a deventin i parons dal Friûl.
Dut al partìs di Udin ai 27 di Fevrâr dal 1511 – o sei la zornade che e cole la Joibe Grasse – ma po il riviel si slargje a buine part de Patrie dal Friûl dulà che cetancj cjistiei e palaçs a vegnin cjapâts, metûts al sac e brusâts. Dut câs, par cualchi note storiche in plui o podês provâ a dâi un cuc ancje achì.
Cuntune suaze come cheste, e baste un tic di fantasie e lis contis a puedin deventâ milante e di ogni gjenar. No volìn però robâus il “mistîr”: nô us vin dade la ispirazion e cumò us tocje a voaltris di scrivi…
Ispirazion domandade
e rivade di Carli Pup
Etichetis: Carli Pup, Ispirazions
lunedì 10 gennaio 2011
Checco, Catin e Minute
Intal gjalinâr de none a vivin trê bielis creaturis.
Checco al è il gjal, biel e boriôs, cu lis plumis slusintis colôr vert e maron e i barbois luncs e impiâts compagns de bore di fûc; al cjamine di lunc tant che un princip cjalant ator cui voi a ponte di spine, si sint il Re e al volarès jessilu pardabon par podê comandâ - lui al dîs- a chês stupidis di gjalinis.
Ma al à il piçul difiet di barbotâ che i impedìs di dî un chicchiricchì dut intîr: pûr cjapant flât si ingrope al chicchi. Lis gjalinis lu svilanin disint: «Su po Checco, sburte la peraule!»
Lui si invelegne e la creste i devente ancjemò plui rosse.
Catin e je la gjaline viere, si svante di jessi nassude a Majan e lu ripet simpri par fâ rabie a Minute e a Checco, che lôr a son nassûts a Glemone, alì di Marino.
Catin e je çuete, par vie che une dì, tal petâ un salt si è sfrente un pît. Checco la coione e la clame la modele, parcè che e sdrondene lis plumis daûr come chês fantacinis de television.
Minute e je la plui piçule, timide no olse nancje alçâ i vogluts, e à tantis plumis tenaris, e je tant di sestin.
Ven a stâi che vuê, subit daspò gotât, la jerbe dal prât di fûr e diseve: “Mangjimi mangjimi” e lis besteutis a vevin ben la aghe gole e a vierzevin il bec par lecâle.
Cun di plui un grum di viers a fasevin tarombulis tal ledanâr, une procession di golosets, un bocje ce vûstu di deventâ mats. No podevin plui di stâ cun chel torment.
Alore la none e à vierzût la puarte dal gjalinâr e lôr, sburtantsi e inçopedantsi a son saltadis fûr.
Checco al sgarfave sustât e nol voleve che Catin e Minute i robassin il puest da mangjative, Catin, dute invelegnade i à dit: «No sta fâ tant il malegraciôs parcè che chei compagns di te no an rivât adore a deventâ vieris, tu sâs che la parone e pues pensâ di metiti te fersorie, salacor cuant che al ven Nadâl».
Checco al è restât une vorone mâl e al à prometût aes dôs fantatis di deventâ plui mugnestri, vadì dome par slontanâ il suspiet di une brute fin.
Catin e Minute a cisicavin sot vie, Checco al jere sorepinsîr, ma il savê che: il bultric plen, il fen mulisit te grepie, un cop parsore il cjâf, la compagnie sot sere di chês dôs tabaiotis e il sierâ i voi savint che ancje doman e sarès stade la jerbute frescje a spietâlu, ve ca, dutis chestis sigurecis lu rinfrancjavin e cussì, plen di ricognossince, al veve provât a cjantâ. E robis di no crodi, i jere jessût il plui grant, il plui maestôs, il plui plen CHICCHIRICCHI che si sedi mai sintût tal borc.
Catin e Minute a vevin parfin lis lagrimis tai voi e a batevin lis plumis dutis savoltadis.
Cumò, cuant che al nas il soreli, Checco lu salude cuasi simpri cence barbotâ.
Chês dôs lu tratin cun rispiet, si strenzin dongje di lui su la scjalete, si vuelin ben: a san di jessi i parons espotics dal lôr mont centât.
di Giuliana Pellegrini
Conte n. 159
Conte n. 159
Etichetis: Contis, Flabis, Giuliana Pellegrini
Iscriviti a: Coments al post (Atom)


text:
Daûr
dai dâts comunicâts dal ministeri spagnûl pe educazion, pe culture
e pal sport, vie pal 2015 lis publicazions di libris par basc e par
catalan a son cressudis intant che chês par galizian si son
sbassadis. A nivel gjenerâl, dentri dal stât spagnûl pôc mancul
dal 85% dai libris publicâts a jerin par castilian, cuasi il 12% par
catalan (là che al è dentri ancje un 1,7% inte varietât valenziane
dal catalan), l’1,9% par galizian, l’1,7% par basc e il rest in
lenghis forestis. Tra lis publicazions intune lenghe minorizade la
incressite principâl e rive dai Paîs Catalans là che si va dal +
22,2% dal valenzian al + 13,3% dal catalan “standard”, intant che
i libris par basc a son cressûts dal 8,5%. In cuintritindince dome
il galizian cuntune diminuzion des publicazions dal 3,1%.
Font:
20
minutos,
29/06/16


text:
Architeturis di tiere in Friûl Tipologjiis, tecnologjiis e materiâi: 20 agns di ricercjis
Ae fin di Avrîl al è stât presentât intal Palaç de Provincie di Udin il libri Architetture In Terra Del Friuli - Tipologie tecnologiche materiali: 20 anni di ricerche. Stampât par cont de Mimesis di Milan, al è stât realizât midiant dal finanziament dal President de Provincie di Udin e al met dongje lis ricercjis dai ultins agns su cjasis costruidis cu la tiere crude, te provincie di Udin e Pordenon, de planure ae mont.
«Ancje in Friûl - al scrîf il president de Provincie Pieri Fontanin inte presentazion dal libri - tiere di grancj costrutôrs che a àn espuartât la lôr art intal mont diferenziantsi par competence e risultâts, e je stade sperimentade la tecniche di costruzion de tiere crude che si fevele in chest volum cuntun servizi complet. Un studi (…) che al mostre un aspiet de storie de edilizie furlane forsit inmò pôc cognossût di bande de opinion publiche (…) E, cun sorprese, no cate lis sdrumariis dal taramot dal 1976, a ‘nd è inmò diviersis, origjinâls e colegadis al contest par chel che al inten forme e composizion, come che a disin i esperts. (…) Une peculiaritât des costruzions in tiere crude e je che a son dal dut “locâls” stant che la materie prime e ven di dongje cjase. Une abitazion di cheste fate e je, duncje, espression assolude dal teritori dulintor, lu rapresente tal profont, tai contignûts oltri che te architeture.»
Pôcs a san che ancje ca di nô si costruive e si costruìs in tiere crude, ven a stâi no cuete inte fornâs, fin inmò de preistorie, sedi in campagne che in citât, come che si pues viodi intes cjasis di Udin e di Cividât.
La tiere impastade dome cu la aghe, normalmentri si clame “pantan”, al è il materiâl di costruzion plui vieri e plui doprât; no lu doprin dome i umign ma ancje tancj nemâi. E je doprade in ogni part dal mont e in dutis lis regjons talianis; e je semplice, economiche e e rapresente une vere “decressite” ante litteram.
«Al è dal rapuart tra tiere e cjase, duncje, che e nas e che si svilupe la ricercje che i doi curadôrs nus proponin, une ricercje che e va a scandaiâ, di prospetivis diviersis, lis tecnichis costrutivis che a doprin propit cheste materie, cussì comun e naturâl, par rivâ al tesaur plui impuartant, ideâl ma no dome, de nestre int.» Cussì al scrîf Federico Vicario, president de Societât Filologjiche Furlane, inte presentazion dal libri.
A dispiet dal taramot dal 1976, chest patrimoni si è mantignût e no dome in planure e al mâr. Purtrop, tancj plui dams e à fat la frenesie di ristruturâ la cjase par fâle plui moderne, cence rindisi cont però dal sô vêr valôr storic.
Il libri al è stât curât di Zorç Ganis (Architet) e di Zuan Carli Fiappo (Ispetôr Onorari de Sorintendence Archeologjiche) e si divît in dôs parts. La prime, cun articui che a descrivin lis problematichis de “tiere crude” tal Friûl (te sô preistorie e storie) e tal mont; la seconde e racuei plui di cuarante schedis des cjasis analizadis, dividudis in trê grups: Edificis Video (5 schedis) studiâts a fonts e spiegâts ancje intal DVD; Altris Edificis (24 schedis) studiâts plui in curt e lis Testemoneancis (17 schedis) cu la sole testemoneance orâl (regjistradis di Z. C. Fiappo), viodude la mancjance di cualsisedi document.
Cul libri al è dongje un DVD di une ore cun intervistis, intai lengaçs locâi, ai protagoniscj des cinc localitâts nomenadis intal libri: Tiezzo (PN), Lumignà (UD), Savorgnan de Tor (UD), Topolò (UD) e Val Resie (UD). ❚
✒ Redazion/Giorgio Ganis/Enzo Fabello


text:
Ai 16 di
Zenâr il prin ministri serp Ivica Dačić e chel cossovan Hashim
Thaçi si vevin cjatâts a Bruxelles par cirî di cjatâ un acuardi
su la gjestion dal confin tra i doi paîs, massime chel che al passe
pe aree setentrionâl dal Cossovo a maiorance serbe. Cu la mediazion
de UE si veve rivât a cjatâ un prin acuardi su la tassazion des
marcjanziis in jentrade de Serbie. La propueste e jere chê di creâ
un font specific dulà versâ chestis jentradis che a saressin po
stadis dopradis dome par finanziâ struturis e ativitâts inte aree
dal Cossovo a maiorance serbe. Dut câs la idee di vierzi chest cont
intune bancje cossovane e je stade refudade cualchi zornade plui tart
dal guvier serp ancje parcè che, intal framieç, si vevin vûts
diviers episodis che a vevin tornât a alçâ la tension jenfri serps
e albanês. Cun di fat, ai 20 di Zenâr, poliziots serps a vevin
sdrumât jù a Preševo / Presheva (citât serbe cuntune fuarte
comunitât albanese) un memoriâl dedicât ai veterans dal Esercit di
liberazion di Preševo, Medvedja e Bujanovac, une milizie albanese
ative par cualchi timp cuintri dal esercit serp. Tes zornadis
seguitivis in Cossovo a son stadis vandalizadis disinis di tombis
serbis a Klokot / Kllokot e Prizren / Prizreni, e il monument ai
muarts inte seconde vuere mondiâl di Vitina / Vitia.
Font:
Balkan Insight, 16-25/01/13


text:
“I dirits linguistics a son deventâts argoment di discussion in diviers stâts europeans. La limitazion di chescj dirits e menace i dirits umans e e stice la tension tra lis comunitâts.” A dîlu al è stât il comissari european pai dirits umans, Thomas Hammarberg, che al à invidât lis autoritâts statâls a scoltâ lis domandis che a rivin des comunitâts minorizadis e a rispuindi aes lôr dibisugnis. Tra i ponts di garantî – al à zontât Hammarberg – si à la presince di mieçs di comunicazion in lenghe minoritarie, l'ûs di chestis lenghis inte scuele, il dirit di doprâ la lenghe proprie intai rapuarts cu lis aministrazions publichis, l'ûs di chestis lenghis intes tabelis e inte segnaletiche stradâl, e fintremai l'ûs coret dai nons di membris de minorance.
Font: MKP, 01/02/10


text:
I serps dal Cossovo a son daûr a meti sù une rêt di struturis publichis alternativis a chês uficiâls, gjestidis dal guvier di Pristina, sei sul front aministratîf, sei tal cjamp de scuele, de salût e de protezion sociâl. Chest procès al cjate la plene ploie des autoritâts di Belgrât che, daspò de autoproclamazion de indipendence cossovare, a àn sburtât i serps dal Cossovo a no partecipâ aes struturis publichis de gnove realtât politiche. Une azion, cheste, che e ven invezit condanade de Union Europeane che e domande al guvier di Belgrât di bandonâ cheste posizion e di lavorâ par une integrazion graduâl tra la minorance serbe e la maiorance albanese dal Cossovo. Un gnûf apel in proposit al è rivât ta chescj dîs dal responsabil pal Ufici Civîl Internazionâl in Cossovo, Pieter Feith. Il rapresentant european al à ancje domandât al guvier serp di consegnâ ae justizie i responsabii principâi des violencis sclopadis tai mês stâts a Mitrovica.
Font: Balkan Insight, 30/01/09


text:
Gales, Irlande, Scozie: torneu di balon tra lis nazions celtichis
Lis federazions di balon dal Gales, de Republiche de Irlande, de Irlande dal Nord e de Scozie a àn comunicât che, a tacâ dal 2011, si inviarà il Torneu des 4 Associazions. Ae manifestazion sportive, che la prime edizion si davuelzarà a Dublin, a parteciparan lis cuatri formazions di balon che a rivin di chestis nazions celtichis. La competizion si disviluparà su sîs garis che si zuiaran tra il Fevrâr e il Mai di chel an.
Font: Món Divers, 18/09/08


text:
Il poleç di Buri0 coments Publicât da il crot il giovedì, febbraio 26, 2009
Chest an a Buri si votarà pal comun ven a stâi che il paîs al è dut un cantîr!
Vuê no ai voie di fâ un discors ni pro ni cuintri, ancje se la mê opinion su diviersis di chestis oparis le ai.
Ce che dut câs o ai voie di disi al è che l'an des elezions si fâs propite un grum di fature a lâ atôr pal paîs!
Nol cate cui che al è il sindic, nol impuarte ce che si è fat prime o ce che al covente verementri fat. L'an des elezions si à di fa sù, si à di spindi e si à di pesseâ a fâ viodi!
Par cumò dome tant fum, se sot al è il poleç e ce savôr che al à lu savarìn plui indenant.
La Quiete4 coments Publicât da il crot il lunedì, febbraio 09, 2009
Cheste e je la gnot dal cidinôr
i cjans
che par agns a àn tasût
ch'a ledin a vuacâ di une altre bande


text:
Gnûfs struments pe sigurece in citât
A van indenant i invistiments dal Comun par infuartî il sisteme de sigurece in citât. Lunis ai 21 di Dicembar a undis di matine (11.00), intal parc Ardito Desio dai Riçs, la Aministrazion comunâl e presentarà ae stampe, adun cui rapresentants de Prefeture e des fuarcis di polizie, i contignûts dal progjet su la sigurece finanziât de Regjon. Tra i gnûfs struments che il Comun al è pront a meti in cjamp si à ancje un dron pes ripresis dal…
Miercus e torne la campagne “Misure il to respîr”
Dopo vê saltât il mês di Novembar, miercus ai 16 di Dicembar e torne la campagne “Misure il to respîr” metude adun de Associazion Insuficients Respiratoris dal Friûl – Vignesie Julie cul ufici “Citâts Sanis” dal Comun cun chê di promovi la culture de prevenzion cul sensibilizâ la popolazion al rispiet de sô salût. Ta chê zornade, tra nûf di matine e misdì (9.00 – 12.00), il distret sanitari di Udin al ufrìs la pussibilitât di fâ des provis su…
Un incuintri par contâ lis vuatis dal zûc di azart
Contâ lis vuatis e i mîts fals che si platin daûr dal zûc di azart. Al è ce che si propon un incuintri inmaneât dal Comun di Udin e in program joibe ai 17 di Dicembar a cuatri e mieze dopodimisdì (16.30) intai spazis dal ex macel comunâl, in vie Sabbadini. Protagonist dal apontament al sarà Giorgio Dendi, matematic e campion mondiâl dai zûcs matematics di Parîs 2000.
Arbui di Nadâl ancje in II e VI Circoscrizion
Ancje la Seconde e la Seste Circoscrizion a impiin i lôr arbui di Nadâl. L’apontament al è par sabide ai 12 di Dicembar a cinc dopodimisdì (17.00) alì dal oratori di Sant Svualt in vie Bertiolo e a siet e un cuart sot sere (19.15) sul sagrât de glesie di Sant Roc, su la vie omonime. Pe ocasion, ator dal arbul, si daran dongje citadins, autoritâts, comerciants dai borcs e lis associazions che a àn puartât il lôr contribût pai…
Ai 8 di Dicembar “Cercando Tina”
Apontament doman a Cjase Cavazzini cun “Cercando Tina”, un lavôr de compagnie AreaArea tra lis fotografiis di Tina Modotti. Un viaç tra cuarp, scolte, moviment e imagjinis al Museu di Art Moderne e Contemporanie, ae scuvierte de art de artiste furlane. Il spetacul al è in program ancje domenie, ai 13 di Dicembar, simpri a 15.30. Par viodi la esibizion al è previodût un biliet. Cul biliet al sarà pussibil viodi dome la mostre dedicade a Tina Modotti.
Scree sabide de mostre “Natale di scus”
E sarà screade sabide ai 5 di Dicembar, a 10.30, la mostre “Natale di scus”, inte sede de 5^ Circoscrizion, in vie Veneto 164 a Cussignà. Inte mostre a saran presentadis lis oparis realizadis intal laboratori creatîf “scus”, il mês di Setembar a Cussignà. L’art di lavorà la scusse de blave e je une des tecnichis plui tipichis de tradizion furlane. La mostre e sarà vierte ai 5 di Dicembar di 10 a 12.30 e di 15.30 a 19 e…
Scree ai 4 pe mostre su la art di Štěpán Zavřel
La associazion “Vicinie dai Crotârs”, in colaborazion coul Museu etnografic di Udin e il Museu Artistic Štěpán Zavřel-Spazi Brazzà di Murùs, al propon la mostre di grafiche e di ilustrazions “Luce e Paesaggi nel Natale di Štěpán Zavřel”. La esposizion, curade di Marina Tonzig, si scree a palaç Giacomelli vinars ai 4 di Dicembar a cinc sot sere (17.00) par restâ vierte fintremai domenie ai 17 di Zenâr.
Presentât il program di “Dicembre a Udine”
A son un centenâr i events in program pes fiestis di Nadâl a Udin. La iniziative nomenade “Dicembre a Udine” e je stade presentade îr, ai 26 di Novembar, de aministrazion comunâl. Un centenâr i apontaments in citât tra concierts, spetacui di teatri e di danze, iniziativis pai fruts, mostris, conferencis, presentazions e fiestis intai cuartîrs. A tacâ dal marcjât di Nadâl de Confartesanât in place Sant Jacum dai 4 ai 24 di Dicembar. Duncje, no dome fieste intal centri…
Ai 26 di Novembar la conference “Passi nel mondo”
Cemût vegnie vivude la Zornade internazionâl par la eliminazion de violence su lis feminis intal rest dal mont? A cheste domande rispuindaran doman, ai 26 di Novembar, aes 5 e mieze in sale Ajace (place Libertà), trê continents diferents: Europe, Afriche e Asie par vie da lis testemoneancis di rapresentants di associazions o mediatôrs culturai. Invidadis dentri dal calendari di apontaments di “Passi Avanti”, di fat, a intervignaran la mediatore culturâl Hakiraj Najada e lis feminis de associazion par feminis…
25 di Novembar cuintri de violence su lis feminis
Inte suaze dai events pe Zornade Internazionâl cuintri de violence su lis feminis, la aministrazion comunâl adun cu la Comission Pari Oportunitât, l’assessorât pe Salût, l’Ospedâl, la Universitât, la Cooperative Aracon e Lis Feminis Resistentis di Udin a inmanein une zornade par sclarî ducj insiemi “vonde violence!” Cuntune dediche speciâl a Paola Schiratti, te zornade dai 25 di Novembar di davuelzaran diviers moments par fâ une riflession su la tutele des feminis. Si tacarà aes 9 mancul un cuart in…


text: Publicazion editade dal CFL2000 tal 2008 e metude dongje di Sandri Carrozzo intant che si davuelzeve la preparazion de prime part dal Grant Dizionari Bilengâl Talian-Furlan. Chest lavôr al codifiche l’aspiet fonetic de lenghe comune metintlu in relazion ancje cui fenomens fonetics des variantis de lenghe furlane. La opare e jude a capî lis resons des sieltis fonetichis dal lessic dal GDBTF e tal stes timp e complete la part teoriche dal dizionari stes. Dopo de presentazion dai aspiets gjenerâi de fonetiche si passe a la aplicazion di chescj tal câs de lenghe furlane, cun esercitazions par cui che al vûl aplicâ la part teoriche a chê pratiche.


text:
A
Il A(a) al è il prin segn dal alfabet furlan e de plui part dai alfabets latins. Par furlan si cjate sei la a normâl che tes formis acentadis di à e â.
Tabele dai contignûts
Storie dal A[cambie | modifiche il codiç]
Evoluzion[cambie | modifiche il codiç]
Ancjemò vuê intal alfabet arap e in chel ebraic la prime letare si clame rispetivamentri alif e aleph.
Altris significâts dal A[cambie | modifiche il codiç]
Fisiche[cambie | modifiche il codiç]
- A al rapresente il numar di masse dai atoms
- Å al è il simbul dal Ångström, unitât di misure de lungjece des ondis
Linguistiche[cambie | modifiche il codiç]
- Par grêc, il a- al è un prefìs privatîf
Medisine[cambie | modifiche il codiç]
- A al è un dai grups sanghins dal om
Musiche[cambie | modifiche il codiç]
- A al è la note musicâl la pe notazion doprade tai pai di lenghe inglese o todescje
Traspuarts[cambie | modifiche il codiç]
- A al è la plache automobilistiche de Austrie
Unitâts di misure[cambie | modifiche il codiç]
- Tal sisteme internazionâl (SI) al è il simbul di Ampere, la unitât di misure de corint eletriche
Altris[cambie | modifiche il codiç]
- Un A cun ator un cercli al è un simbul anarchist


text:
Il Parlament de Comunitât Autonome Basche
al à fate buine une propueste dal grup socialist che e va a modificâ la leç sui
dirits linguistics dai consumadôrs e dai utents. A pro de modifiche a àn votât
ducj i partîts spagnoliscj (PSE, PP e UPyD), intant che i partîts nazionaliscj
bascs (PNV, EA e Aralar) e la çampe (Ezker Anitza – IU) a àn votât cuintri. La
propueste e gjave vie lis multis previodudis par chês aziendis privadis che no
rispietin i dirits linguistics dai bascs. Lis sanzions no interessavin lis
buteghis e lis impresis artesanis, ma dome lis compagniis che a davuelzin un
servizi public (traspuarts, comunicazions, energjie), chês che a cjapin fonts
pe promozion de lenghe basche o chês che a implein plui di 15 dipendents che a
jerin tignudis a garantî a consumadôrs e utents servizis ancje par euskara.
Cence multis, a disin i opositôrs de modifiche, la leç e piert ogni so efiet
pratic.
Font: Gara, 09/02/12; El
Correo, 09/02/12


text:
Il
president di Cipri Nicos Anastasiades al à domandât in maniere
uficiâl aes istituzions europeanis di cjapâ dentri ancje il turc
tra lis lenghis uficiâls de Union. Il 20% de popolazion de isule al
à il turc tant che prime lenghe e la Costituzion de Republiche
cipriote le calcole di couficiâl cul grêc. Par Anastasiades propit
cheste couficialitât e zuiarès a pro dal ricognossiment, in plui di
jessi un at di buine volontât intal percors par cirî une
unificazion de isule. Tal 1974, di fat, la Turchie e veve ocupât une
part di Cipri inviant une separazion de isule e une crisi
diplomatiche che e reste ancjemò vierte. Cipri al è jentrât inte
UE intal 2014 ma dome pe part a maiorance greghe, là che la lenghe
turche e je dal dut minoritarie.
Font:
Shanghai Daily,
01/03/16


text:
Daûr di
une inchieste comissionade de Societât pe Lenghe Galese (Cymdeithas
yr Iaith Gymraeg) e puartade indenant dal ex diretôr dal Ufici pe
lenghe galese, Marc Phillips, al ven fûr un cuadri no masse positîf
par chel che al rivuarde i servizis linguistics garantîts des
aministrazions dal Gales meridionâl. Intune valutazion che e cjape
dentri capacitâts linguistichis dal personâl, azions intal cjamp
educatîf e nivel dai servizis linguistics ufierts a saltâ fûr miôr
e je la capitâl Caerdydd / Cardiff cuntun judizi positîf pal 64%. E
se nissun dai comuns esaminâts al rive ai nivei di tutele che la leç
e previodarès, la situazion piês si le à intes citâts di
Casnewydd / Newport e di Merthyr Tudful / Merthyr Tydfil che a rivin
sì e no al 20% inte scjale di valutazion. La plui part des
aministrazions e ufrìs un nivel superficiâl di servizis – a
comentin i rapresentants de Cymdeithas – invezit a Caerdydd si à
une strategjie clare e che si va dilunc a miorâ. Ta cheste logjiche,
par esempli, plui che lavorâ su lis traduzions, ce che al covente al
è incressi il lavôr fat daurman par galês.
Font:
Cymdeithas ir Iaith Gymraeg, 08/05/12


text:
Ai 2 di
Avost il Consei regjonâl de Sardegne al à fat bon un ordin dal dì
là che si domande al Parlament talian di modificâ il test di
ratifiche de Cjarte europeane des lenghis regjonâls o minoritariis.
Par jentrâ in vore la Cjarte e à di jessi prime firmade e po
ratificade, ma la Italie dopo vêle firmade intal 2000 no le à
ancjemò ratificade. Il test de ratifiche al è cumò al esam dal
Parlament talian, ma i nivei di tutele previodûts pal sart (ma ancje
pal furlan e par altris lenghis minorizadis) a son in cierts câs
fintremai plui bas di chei garantîts de leç statâl 482 dal 1999
pes lenghis minoritariis. Cundut che il sart al è la lenghe
minorizade plui fevelade intal stât talian, intal test de ratifiche
jessût des Comissions parlamentârs si cjate a jessi discriminât a
front des lenghis bielzà tuteladis di tratâts internazionâls tant
che il todesc dal Sud Tirôl o il francês de Val di Aoste. Par chest
il Consei regjonâl, ducj dacuardi, al à domandât in maniere
uficiâl al Parlament di modificâ il test de ratifiche e di garantî
al sart i nivei massims di tutele previodûts de Cjarte europeane.
Font:
Regione Sardegna, 02/08/12


text:
Galizie: normalizazion linguistiche a planc inte scuele
Il decret di normalizazion linguistiche intes scuelis de Galizie fat bon ancjemò intal Jugn dal an passât dal esecutîf de Comunitât autonome al è inmò che al spiete di jessi metût in vore. Lu disin A Mesa pola Normalización Lingüistica e altris associazions impegnadis pai dirits linguistics dai galizians che a acusin l’assessorât pe educazion di no vê fat nuie par meti in vore il proviodiment. Cun di fat, no si à fat nissune azion par fâ cognossi il decret e par formâ i professôrs par che a puedin proviodi ai intervents di normalizazion linguistiche. Cun di plui, no si à nancje metude sù la direzion che e varès di stâ daûr e coordenâ lis azions previodudis de norme.
Font: Galiza Hoxe, 13/03/08


text:
O vin za fevelât dai atacs puartâts dal guvier centrâl aes dôs lenghis minorizadis plui impuartantis dal stât talian, ven a dî sart e furlan. O vin za fevelât ancje dai atacs indreçâts, dispès cu la poie cuant che no cul sburt di une cierte stampe taliane, cuintri de autonomie e de specialitât di ciertis regjons tant che Sardegne e Friûl - Vignesie Julie. Lu vin fat di un pont di viste furlan. Al è però interessant fâlu ancje di un pont di viste sart. Par chest o segnalìn chest intervent publicât sul blog, simpri une vore interessant (ancje cuant che al pues sucedi di no jessi dacuardi cun lui) di Roberto Bolognesi.
E za che o vin citât chest blog, nus somee util segnalâ ancje une altre des riflessions che al propon. Si fevele di Salvatore Meloni. Cence jentrâ intal mert de sô vicende, il dât che al è just marcâ al è che ancjemò une volte si va di là de leç statâl 482/99 e fintremai dal codiç di procedure penâl, tratant il sart di dialet e dineant a Meloni di podê doprâ la sô lenghe. Ancje ta chest câs o invidìn a lei l'intervent di Bolognesi.
A son riflessions fatis di un sart, ma al bastarès cambiâ uns dôs peraulis e a podaressin jessi benon lis riflessions di un furlan.


text:
Cundut
dai sfuarçs svilupâts dal FNP e di altris organizazions frisonis,
il guvier neerlandês al à confermât il so plan par fondi intun
unic sogjet radiotelevisîf Omrop Fryslân e altris media che a
operin a nivel locâl intes provinciis de Frisie, de Drenthe e di
Groninghe. Il progjet, che al à chel di garantî un sparagn pes
cassis dal stât, al met duncje fin dopo 28 agns di ativitât ae
indipendence de uniche emitente in lenghe frisone dai Paîs Bas. La
mobilitazion des organizazions frisonis e à rivât però almancul a
otignî la nassite di un Consei dai media che al tegni controlade la
presince dal frison inte programazion radiotelevisive locâl.
Font:
EFA,
21/03/16


text:
Il
Comitât su lis libertâts civîls, la justizie e i afârs internis
dal Parlament european al à frontât la situazion de lenghe catalane
intal stât spagnûl. Al centri de discussion al jere l’ultin
rapuart sul rispiet dai dirits linguistics metût adun de
organizazion catalane Plataforma per la
Llengua. Il rapuart al fâs il pont su
lis violazions dai dirits linguistics e su lis discriminazions che
cui che al fevele par catalan si cjate ancjemò a patî intal stât
spagnûl che, in câs documentâts, a àn puartât fintremai a pierdi
la custodie di un fi o a viodisi refudade la assistence ospedaliere.
E je la prime volte che l’organisim comunitari al fronte une
tematiche di cheste fate e a sburtâ par rivâ a chest risultât e je
stade massime la Rêt Europeane pe Avualiance Linguistiche (ELEN) che
e veve za puartât la cuistion denant de ONU. A partî dal câs
catalan, l’europarlamentâr di ERC Josep Maria Terricabras al à
domandât che il Parlament al fronti intune session a teme la
situazion di dutis lis lenghis che in Europe si cjatin a vivi une
situazion di minorizazion e discriminazion.
Font:
Catalan News Agency,
17/03/16


text:
Eusko Alkartasuna e la çampe indipendentiste a àn metût lis fondis par un acuardi strategjic tra lis fuarcis indipendentistis baschis. I rapresentants dai doi sogjets politics a àn declarât che il lôr obietîf al è chel di rivâ a creâ un stât basc indipendent, ma che cumò la prioritât e je chê dal superament dal conflit in at e de sparizion definitive de violence. Par chest si lavorarà par tirâ dongje ancje altris sogjets impegnâts pe autodeterminazion dal Paîs Basc. L’acuardi al fronte ancje altris temis tant che chel dal lavôr, de lote pe justizie sociâl e pe paritât tra oms e feminis. Par puartâ indenant chescj intindiments si proviodarà ancje a imbastî des aleancis eletorâls che a permetin di meti adun lis diviersis fuarcis indipendentistis baschis. Eusko Alkartasuna e la çampe indipendentiste a rivin di tradizions e di metodologjiis politichis diviersis, ma a àn spiegât che chest moment storic al domande la unitât di dutis lis fuarcis impegnadis pe autodeterminazion. Cheste aleance storiche e il so impegn par une soluzion politiche dal conflit a àn cjatât frêts sei i socialiscj che i popolârs che a domandin ae çampe indipendentiste une condane totâl di ETA.
Font: Gara, 20-11/06/10


text:
Cul
cuadri definitîf des iscrizions pal prossim an scolastic, al ven fûr
che lis scuelis bretonis a imersion Diwan a varan ancje vie pal an
2016-2017 un aument dal 6% dai students, compagn di ce che a vevin za
vût intal an scolastic che si è a pene sierât. Plui in detai,
intes primariis si varan 3.016 fruts (+5,86%) e tes secondariis 1.326
students (+6,25%), dividûts in 151 classis e cun 160 insegnants e 19
suplents. La incressite dai students però e met ancjemò plui sot
pression un organic za tirât. Cun di fat, dongje di vê numars no
masse alts, chel des Diwan al è un cuarp insegnant in medie avonde
zovin e che duncje al dopre plui dispès formis di lavôr a timp
parziâl o periodis di permès par maternitât e paternitât. Cun chê
di superâ cheste situazion si cirarà duncje di infuartî il
personâl, massime cu la zonte di timps parziâi e di suplencis.
Font:
Le
Telegramme,
28/06/16


text:
Rivant ae stazion di Waterloo di Londre, o vevi dome di cjapâ a diestre lant di fûr, pó, a lâ fin tal angul, cjapâ a diestre e cjaminâ par vincj minûts e là, o varès cjatât a diestre o a ciampe la Circle road o la Circle line, o no sai plui. Lu vevi vidût sù Google maps. O vevi parfin vidût il tet de cjase. Le strade no ere chê ma le ai cjatade distès dopo trê oris. La mê biele mi veve racomandât: - No sta a vê pôre di domandâ ae int ch'a tu stâs mancul a rivâ indulà ch'a tu âs di rivâ e, come simpri, o i vevi dite di sí ma o vevi fat il gîr dal mont prime di rindimi cont che invesit di cjapâ a diestre o vevi di cjapâ a ciampe e che, dutcâs, la Circle a no ere ni road ni line parcé che une a é chê ch'a fâs il gîr di Londre parsôre e chê âltre chê ch'a fâl il gîr sot tiare cul tube che, cheste vôlte a nol ere il you dai videoclips, ma il gno metró par tornâ al pont di partince. Mi staiso daûr? OK.
Insome, o soi lât a cirî une Police station. Une siore inglêse nêre, gjentilissime a voleve savê d'indulà ch'o vignivi cul gno acent platât daûr dal comonwealth e o ai scuignût dîal che normalmenti, cul treno TGV, da Bruxelles a Londre a si veve di meti dôs oris ma, a partî de Mànie dal tunnel, si, insome a Calais, i binaris inglês a no permetevin di lâ a tresinte a l'ore ma dome in cuarte invesit de cuinte.
A no veve capît le sciore bobby e nancje jó no ai capît il parcé ch'a no podeve dîmi se le persone ch'o cirivi a fos regjistrade tar chel district o no ma o ai capît che le privacy inglês al cji permet di stâ indulà ch'a tu ûls zence diclarâlu al comun e duncje, par jê, cul gno acent, o no vignivi da Bruxelles, o no someavi par nuje a Hercule Poirot di Agata Christie e no podevi sei cussí mone di crodi che chel foreigner ch'o cirivi a stàs indulà ch'o vevi crodût di viodi il tet sù Google.
Insome, ancje jó o ai la mê privacy e no i ai dite il parcé ch'o vignivi e o ai cjatât che circle strade dopo vê traviersât un prât taront invesit di fâ il gîr come ch'a mi veve dite jê. O vevi girât avonde.
Il pub al si cjatave dongje de glêsie e o vevi sen di pissâ. Sul puarton de glêsie un prêdi vistît ancjemó ae vecje cun tune tonie nêre e un colet ront inamidât al mi cjalave sospetôs cun tun pac di broshures in te man. Di sigûr che lui al crodeve ch'o no mi sarès fermât par entrâ ma o sarès lât dret.
In fat, par fâi dispiet, o sarès invesit lât drenti parcé che so cjapi a sinistre cuant ch'o ai di cjapâ a diestre, o podarès benon fâ il contrari cuant ch'o ai di lâ dret; Logic no?
Ma o vevi une di chês sens di pissâ ch'o sarès stât bon di domandaî di confesâmi par lâ a pissâ tal so confesionâl. Ma confesino i anglicans? O sintivi i cjants ch'a vignivin fûr de glêsie e o m'imagjinavi che forsit i fedêi di vuê a son chei che jâr a lavin a copâ cun Ricardo Cûr di leon,. Insome chei che Bush al và a copâ vuê ma o no vevi coragjo di fâ mateçs ne il timp par fâmi le domande e cussí, enfre le vite e le muart, un tantum ergo e un sacramentum, le puarte de church e chê dal pub o soi lât dret disint un I'm coming back tant che il prêdi al mi sivilave vie un dai soi depliants di rimprovero cun le time table e cualchi estrat de bibie. Le entrade dal pub a ere tal coridôr. So lavi dret o lavi jù pes scjalis tai cessos e so lavi a cjampe o entravi tal pub. Miôr di cussí si mûr. Ancje pai distrats come me.
Ma i vêris de puarte trasparints mi an tradît cuant ch'o passavi devant e o ai scuignût sberghelâ ancje a chel dal bar un 'm coming back caz d'un boy... e lâ jù di corse zence pensâ di controlâ se cheste vôlte o no mi sbaliavi di strade o d'intenzion o di puarte... Uf! Gentlemen. Le puarte juste.
Ahhh. Ce plasê. Cjale il cîl, cjale une mule, nûl une rôse o palpe une tete, fâs dut ce ch'a tu ûls e mangje, bêf, fâs l'amôr ma cuant ch'al é ore al é ore e un plasê un plasê e di sere o di buinore a tu lu gjolds di cûr.
Lant fûr o varès scuignût lâ a bevi une bire tal pub parsôre di me e ancje s'al ere plui adore pe bire che par lâ a messe o lu varès fat. Par educazion. Guai a lâ a pissâ prime de bire in Inghiltere. Dopo de bire tant ch'a tu âs voe ma mai prime. E puedin dî ch'a tu sês un di chei ch'a vadin a fâ il plen di une bande e a disvueidâ di chê âltre e po sule puarte dal cesso al ere scrit Gentlemen e jó, ancje se in situazion precarie, o mi sintivi zà plui nobil che sul continent.
Enfre le man dal depliant e le man dal pindulant, o no savevi indulà meti i vôi e par finî o ai let le publicitât di chei fenôi che li drenti a vegnin a fâsi benedî forsit dal prêdi de glêsie lí dongje e ch'a scrivin sui mûrs...
No, ce disio, i prêdis anglicans a si maridin, a no an bisugne di lâ pai cessos dai pubs e... Toc toc toc. -Porco... Bielzà? Un al tocave ae mê puarte e al cirive di entrâ.
-Buzy. O dîs zence masse poiâ. S'al fos in Italie, magari a tu scuens dîlu a âlte vôs trê vôltis prime di mandâ il rompiscjatulis sul ostie stant al fat ch'a no tu puedis mandâlu tal puest indulà ch'a tu sês zà tu. Ma achi e capissin subite che il to dirit al é il to dirit.
Cussí o ai podût continuâ a fâ valê il gno sant dirit prime di dîus : I'm coming back.
...Soon:-)
Arrivando alla stazione Waterloo di Londra, bastava solo prendere a destra uscendo e poi fino all'angolo e ancora a destra, camminare per 20 minuti e là avrei trovato a destra o a sinistra, non mi ricodo più, la Circle road o la circle line. L'avevo visto sù Google Maps perfino col numero di casa ed il tetto. La strada non era giusta ma l'ho trovata tre ore dopo.
La mia bella me l'aveva raccomandato: -Non aver paura di chiedere ai passanti se vuoi arrivare prima. Io avevo detto di sí, come sempre, ma avevo fatto il giro del mondo prima di rendermi conto che avevo di sicuro preso a sinistra invece di destra e che la Circle non era né la road né la line perché una fà il giro di Londra sopra e l'altra fa il giro di Londra sotto terra col tube, che per l'occasione non era il you dei videoclips ma il metro che ho preso per ritornare al punto di partenza. Mi seguite? OK.
Insomma, sono andato a una Police station e là una signora negra molto gentile voleva sapere da dove venivo col mio accento nascosto dietro il comonwhealth ed ho dovuto dirglielo che normalmente con l'Eurostar da Bruxelles a Londra dovresti metterci due ore ma, a partire dalla manica, insomma da Calais, i binari inglesi non permettevano al treno francese di fare i suoi 300km orari ma di andare solo in quarta invece di quinta. Non aveva capito, comunque neanche io non avevo capito il perché non poteva dirmi se sí o nó la persona che cercavo era registrata nel suo district ma ho capito che la privacy inglese permette di abitare dove si vuole senza essere registrati e del resto non ci sono i nomi degli abitanti nei campanelli delle porte di entrata.
Dunque, lei, per via del mio accento, non credeva affatto che io venissi da Bruxelles, perché non assomigliavo per niente ad Hercule poirot di Agata Christie e non potevo essere sicuro che il foreigner che cercavo stasse veramente a quel indirizzo. Insomma, anch'io ho il diritto alla stessa privacy e non gli ho detto il perché ero a Londra. Uscendo, invece di fare il giro attorno di un grande prato circolare l'ho attraversato in sbiego per non fare come mi aveva consigliato la bobby e mi son trovato nella Circle strada dove dovevo andare.
Il pub si trovava vicino alla church e dovevo andar in bagno. Sulla porta della chiesa, un prete vestito all'anziana con la tonaca nera ed il colletto bianco mi guardava sospettoso arrivare verso lui. Di sicuro pensava che sarei andato diritto senza fermarmi. Ed infatti, par fargli dispetto, sarei invece entrato in chiesa perché se uno come me prende a sinistra invece di destra potrebbe benissimo entrare in chiesa invece di andar diritto. Logico no? Ma dovevo assolutamente andare in bagno. Al punto che sarei stato capace di chiedergli di confessarmi per poi far una pisciatina salvatrice nel confessionale. Ma gli anglicani confessano? Sentivo i canti dei fedeli uscire dalla porta aperta e mi chiedevo se i fedeli di oggi fossero gli stessi che andavao ad ammazzare la gente con Riccardo cuor di Leone laggiù dove il Bush li ammazza oggi ma non avevo il coraggio di farmi la domanda più di cosí né di far scherzi nel confessionale e cosí, fra la vita e la morte, un tantum ergo e un sacramentum e la porta della chiesa e quella del pub sono andato diritto dicendogli I'm coming back mentre lui prontissimo m'infilava in mano uno dei suoi depliants di rimprovero con la time table e cualche estratto di bibbia.
L'entrata del pub era nel corridoio a sinistra mentre se andavo diritto andavo giù per le scale ai WC. Meglio di cosí si muore, sopratutto per i distratti come me. Ma i vetri trasparenti della porta del pub mi tradirono, vigliacchi, mentre passavo davanti ed ho dovuto gridar via a quello del bar un I'm coming back caz d'un boy e giù di corsa senza pensare se facevo uno sbaglio di pronuncia,
d'intenzione, di strada o di porta. Uf. Gentlemen. La porta giusta. Dentro. Fuori. Ahhh. Che piacere. Guarda il cielo, guarda una ragazza, guarda un fiore, senti il suo odore, palpa una tetta, fai quello che vuoi, mangia bevi, fai l'amore ma quando é l'ora é l'ora ed un piacere é un piacere ed era ora di goderlo.Uf.
Uscendo, avrei dovuto andar a bere almeno una birra al pub di sopra anche se era troppo presto per la birra e non per la messa. Cosí, per educazione. In Inghilterra non puoi andare in bagno prima della birra. Guai. Solo dopo. Potrebbero dirti che tu vai a far il pieno da una parte e il vuoto dall'altra eppoi cosa c'era scritto sulla porta del gabinetto? Gentlemen. Ed io, anche se in situazione precaria mi sentivo già più nobile.
Tra la mano con il depliant e la mano col coso, non sapevo dove mettere gli occhi e beninteso ho letto tuti gli annunci pubblicitari dei gay che li dentro forse vengono a farsi benedire dai preti della chiesa vicina. Ma che dico? I preti anglicani sono sposati e non vanno di certo a zonzo per i cessi dei pub e ...
Toc toc toc... -Porco... Già qualcuno alla porta? Infatti uno cercava di entrare.
-Buzy, dissi come se fosse naturale. In Italia naturalmente se succedesse dovrei gridare almeno trè volte prima di mandarlo in chiesa a dire un'ave poiché non potevo mandarlo dove c'ero io.Invece qua, capiscono subito. Il tuo diritto é il tuo diritto. Ed é cosí che dopo il mio santo diritto
posso dirvi da qua: I'm coming back.
Soon


text:
Un grup di rapresentants politics de comunitât albanese de Macedonie a àn domandât che il stât al vegni organizât su fondis federâls, sul model de Belgjiche o de Svuizare. La plui part dai promotôrs de iniziative e rive dal moviment di estreme diestre Ilirida, de associazion dai students de universitât di Tetovo e de associazion dai veterans de insurezion dal 2001. Propit inta chel an, di fat, framieç de comunitât albanese si veve vude une rivolte armade cuintri des fuarcis dal stât. Il conflit si veve sierât cuntun acuardi che al garantive plui dirits ae popolazion albanese. Dut câs, dal 2001 incà, e je cressude la fuarce dai moviments radicâi albanês ancje par vie de debolece internazionâl dal guvier di Skopje, leade al conflit inviât de Grecie pal ûs dal non Macedonie
Font: BalkanInsight, 11/06/09


text:
L’aiar al veve mondât tant ben il cîl che stant dal puiûl si viodeve lis monts cussì claris che al someave di podê contâ i claps su lis lôr parêts, parfin sul Canin, cundut cussì lontan. Ancje se il timp al jere stât mostri, cun ploie e aiar dute la gnot, su lis montagnis, nêf, non ‘nd jere colade tante, dome su lis pontis plui altis si viodeve un fregul di blanc.
In chê gnot, un pôc pal timp e pai siums agjitâts di Bepo, Ulive no veve sierât voli. Dome a buinore si jere cussì ben indurmide, che no veve sintudis nancje lis cjampanis che a sunavin a siet, pe messe.
Cul bon timp al jere rivât ancje il frêt e sul puiûl vignint fûr de cjamare, Ulive, e varès volût fermâsi a cjalâ là sù chei monts cussì biei, invezit, ancje se ben tarabossâde, si jere fermade dome un moment; e jere masse criure.
E po e veve premure. Al jere di piâ il fûc e sveâ chel frut che prime des dîs al veve di partì par lâ a fevelâ par chel lavôr. Puaret, Mario, prime di vuê nol veve mai vût un come Diu comande. Nol jere vecjo, ma ben di un biel piès fûr di pupil. Propit puar Mario, pensant che a la sô etât, Bepo, so pari, al jere di tancj agns che al lavorave, cence contâ che al veve fat ancje disevot mês il militâr: altris timps.
Fin cumò Mario al veve dome studiât ė forsit cheste volte al jere vignût il moment che al varès podût cjatâsi un lavôr e magari cuistâsi cualchi euro.
Al veve let sul gjornâl che pes fiestis di Nadâl in plui bandis a cjapavin sù a vore. Bastave dome spedî vie pueste eletoniche il curriculum, che di sigûr ti varessin clamât di cualchi bande. Lui, par jessi sigûr lu veve spedît a ducj i dodis indiriçs dês ditis che a jerin scritis sul gjornâl, ancje se si tratave di lavôrs dal dut diferents tra di lôr. Di une bande a cirivin operaris intune fabriche di panetons, intune altre là che a fasevin ocjâi, intune altre ancjemò là che si fasevin orlois. Infin, intune là che si clamave la int a cjase cul telefon par vendi ogni ben di Diu: ven a dîsi butilis di vin, contrats di telefon, vacancis, insome di tut. No mancjavin po dopo i supermarcjâts là che tu podis contâ plui di un centenâr di buteghis.
A Mario i sarès plasût che lu vessin cjolt a vore propit intune di chês buteghis, indulà che a vendevin ordenadôrs, telefonins, taulis digjitâls, televisions, insome i imprescj che plui a levin di mode. E par sô fortune o braùre e jere lade propit cussì: lu veve clamât a colocui propit une di chês. Puar frut, al jere dut emozionât e spaurît par chest colocui di lavôr che al veve di lâ a fâ. Ancje cumò che al faseve di gulizion, prime di partî, si viodeve che al jere gnervôs. Bepo, che al jere jevât ancje lui, a viodilu cussì incuietât, al varès volût magari compagnâlu, ancje se al saveve, che Mario mai lui varès puartât cun sè. E in chel cidinôr de cusine, li che Mario, so pari e sô mari a jerin sentâts, tal clip dal fûc a pene piât a bevi un fregul di lat o di cafè, cuant che mancul e stavin a spietâlu al veve sunât il telefon.
“Sì o soi jo, cui isal che mi vûl?”- al rispuint Mario a chê vôs che e domandave di lui.
“O sin chei da buteghe indulà che ti vin rispuindût al to curriculum e ti vin invidât vuê a presentâti pal colocui di lavôr…. Nol covente che tu vegnis. Il tô curriculum us è bastât par savè cui che tu sês? Se ti va ben ti proponin un contrat a clamade. Ven a stai che cuant che te buteghe a vin tant lavôr ti clamin par cualchi ore: disìn des cinc a lis dîs oris par setemane. Pai becs ti pain cui vouchers, 6 euros par ogni ore che tu lavoris. Se ti va ben ven cussì, vuê dopo di misdì dopo des trê, tu podis vignì a firmâ il contrat".
Marco che al sperave tant intun lavôr vêr e di podê cjapâ un franc almancul pes fiestis a sintî chês peraulis i jere lade jù la lenghe pal cuel. Si sintive scjafoiâ e i vignive di vaî, ancje parcè che cjalant sô Mari che e veve capît dut, de prime a le ultime di chês peraulis che a jessevin dal telefon si jere acuart che la sô muse e jere strafonde di lagrimis.
Bepo intant, ancje se nol veve sintudis ta precision la propueste di lavôr che i fasevin a so fi cjalantlu in muse, e viodint vaî la femine, al veve capît dut lo stes. Varès volût da un pugn su la taule cussì fuart di spacâle. Si rindeve cont che il mont al tornave indaûr come cuant che lui al lavorave a zornade e che i bêçs che il paron i deve a so fi i saressin bastâts, sì e no par meti la benzine te machine. Ma ce che a Bepo i spacave il cûr al jere il pinsîr che une volte muart lui e la sô femine, so fi al sarès colât te miserie.
di Nello Malisano


text:
venerdì 19 febbraio 2016
Al sucêt ancje tai nestris paîs
5 coments:
-
-
Nelo ,la dedizion sul lavor (chel fat di rive ju) ae simpri stade arme prioritarie par cualchidun,ciale chel stankanovist che bensi cjapat di une spaventose ernie infrainguinal al va a vore istess, regalant ai parons il timp che varess pierdut a cjalça i bregons.Lussian
- 19/02/16, 13:01
-
-
Pense Nelo, che ca vie par no pierdi timp, a van a timbrâ in mudantis. Stachanov al è un cojon dongje. Bepi
- 19/02/16, 17:57
-
-
Otime Nello! tu as tocjaat un tast atual.Trope int che lì a continuara'chiste menade??Sperin che la to conte a siervi a tanç e che podinon voltolasi intal liet...
- 19/02/16, 20:31
- Yaio ha detto...
-
Nissun eroe ma dut un marum dulà che i difiets di un si volarès zirâju in cualitâts se lis cualitâts di chei altris a deventaresin difiets...Ma no si rive adore parce chi sin in plen Friûl e no in Americhe. Se il finançot e l'avocat a fossin forescj si podarès tignî pal furlan ma se a son ducj furlans no podin tignî che pal autôr:-)
Jaio
- 20/03/16, 06:39
-
-
Nelo, cuntune vore di ritart o ai let la to conte (miôr tart ...), biele e atuâl. E je un spieli dai nestris timps. Il brut al è che cheste int no à pôre di nuie. No si spiegarès che cun ducj i "furbetti del cartellino" che a bechin, il vizi nol cali.
Forsit a son sigûrs che cualchidun i pare il cûl, che ju fâs continuâ. Bisugnarès fâ come in Romanie ai timps di Ceausescu; cuant che a becavin un a robâ al stât, al jere condanât a muart.
Ma i nestris sorestants no fasaressin mai une leç cuintri chei che a votin par lôr.
Puare Italie.
Mandi
- 31/03/16, 10:30


text:
Intal gjalinâr de none a vivin trê bielis creaturis.
Checco al è il gjal, biel e boriôs, cu lis plumis slusintis colôr vert e maron e i barbois luncs e impiâts compagns de bore di fûc; al cjamine di lunc tant che un princip cjalant ator cui voi a ponte di spine, si sint il Re e al volarès jessilu pardabon par podê comandâ - lui al dîs- a chês stupidis di gjalinis.
Ma al à il piçul difiet di barbotâ che i impedìs di dî un chicchiricchì dut intîr: pûr cjapant flât si ingrope al chicchi. Lis gjalinis lu svilanin disint: «Su po Checco, sburte la peraule!»
Lui si invelegne e la creste i devente ancjemò plui rosse.
Catin e je la gjaline viere, si svante di jessi nassude a Majan e lu ripet simpri par fâ rabie a Minute e a Checco, che lôr a son nassûts a Glemone, alì di Marino.
Catin e je çuete, par vie che une dì, tal petâ un salt si è sfrente un pît. Checco la coione e la clame la modele, parcè che e sdrondene lis plumis daûr come chês fantacinis de television.
Minute e je la plui piçule, timide no olse nancje alçâ i vogluts, e à tantis plumis tenaris, e je tant di sestin.
Ven a stâi che vuê, subit daspò gotât, la jerbe dal prât di fûr e diseve: “Mangjimi mangjimi” e lis besteutis a vevin ben la aghe gole e a vierzevin il bec par lecâle.
Cun di plui un grum di viers a fasevin tarombulis tal ledanâr, une procession di golosets, un bocje ce vûstu di deventâ mats. No podevin plui di stâ cun chel torment.
Alore la none e à vierzût la puarte dal gjalinâr e lôr, sburtantsi e inçopedantsi a son saltadis fûr.
Checco al sgarfave sustât e nol voleve che Catin e Minute i robassin il puest da mangjative, Catin, dute invelegnade i à dit: «No sta fâ tant il malegraciôs parcè che chei compagns di te no an rivât adore a deventâ vieris, tu sâs che la parone e pues pensâ di metiti te fersorie, salacor cuant che al ven Nadâl».
Checco al è restât une vorone mâl e al à prometût aes dôs fantatis di deventâ plui mugnestri, vadì dome par slontanâ il suspiet di une brute fin.
Catin e Minute a cisicavin sot vie, Checco al jere sorepinsîr, ma il savê che: il bultric plen, il fen mulisit te grepie, un cop parsore il cjâf, la compagnie sot sere di chês dôs tabaiotis e il sierâ i voi savint che ancje doman e sarès stade la jerbute frescje a spietâlu, ve ca, dutis chestis sigurecis lu rinfrancjavin e cussì, plen di ricognossince, al veve provât a cjantâ. E robis di no crodi, i jere jessût il plui grant, il plui maestôs, il plui plen CHICCHIRICCHI che si sedi mai sintût tal borc.
Catin e Minute a vevin parfin lis lagrimis tai voi e a batevin lis plumis dutis savoltadis.
Cumò, cuant che al nas il soreli, Checco lu salude cuasi simpri cence barbotâ.
Chês dôs lu tratin cun rispiet, si strenzin dongje di lui su la scjalete, si vuelin ben: a san di jessi i parons espotics dal lôr mont centât.
di Giuliana Pellegrini
Conte n. 159


text:
Il
dipartiment di justizie norvegjês al à fat savê che, di cumò
indenant, al cirarà di procurâ che i agjents di polizie in servizi
tes areis dal stât là che a vivin comunitâts sami a vedin almancul
un minim di cognossince de culture e de lenghe di cheste popolazion.
Al somee che la intenzion e sedi chê di sostituî i agjents, a man a
man che a van in pension o che a vegnin trasferîts inaltrò, cun
personâl che al mostri di vê cualchi cognossince di lenghe e
culture sami. A domandâ di lâ ta cheste direzion al jere stât il
Parlament sami de Norvegje, o sei il principâl organisim di
autoguvier des comunitâts sami di chest paîs.
Font:
Finugor, 08/02/13


text:
In Finlande
il 4,5% de popolazion nol fevele tant che prime lenghe ni finlandês
e nancje svedês, lenghe che e je doprade de minorance plui gruesse
dal paîs. La plui part di lôr e je rapresentade di rus e di estons
che a son imigrâts in Finlande, ma a ‘nd è ancje comunitâts di
minorance che a vivin alì di secui, tant che carelians, rom e
tatars, cence fevelâ dai sami che a son la popolazion plui antighe
di chestis tieris. Un rapuart presentât che al è pôc in Parlament
al mostre però che al reste ancjemò cetant di fâ par garantî a
ducj la paritât intal cjamp dai dirits linguistics. La comunitât
plui garantide e je dal sigûr chê di lenghe svedese, là che però
a son ancjemò problemis soredut intal setôr de salût e de
assistence sociâl. Al coventarès fat di plui, e dîs la ministre
Anna-Maja Henriksson, massime inte aree di Helsinki là che a vivin
sù par jù 35 mil personis che a fevelin par svedês come prime
lenghe. La situazion plui grivie e somee però chê dai sami dal
moment che al è avonde dificil che a gjoldin di servizis publics
inte lôr lenghe. Sul front de scuele, cun di plui, la lenghe dai
sami e je insegnade e doprade intes areis di insediament tradizionâl,
ma par ducj i fruts sami che a vivin in altris areis no si à nissun
spazi pe lôr lenghe.
Font:
YLE, 15/06/13


text:
La inchieste e à cjapât dentri ducj i fruts de Comunitât Autonome Basche che a frecuentin la cuarte classe des scuelis primariis di prin grât e la seconde di chês di secont grât. Il 74% dai scuelârs tra 9 e 10 agns a doprin la lenghe basche cuant che a fevelin cui professôrs, cheste percentuâl però si sbasse al 60% cuant che a cjacarin tra di lôr in classe e fintremai al 29% intant de ricreazion. Intal câs dai fruts tra i 13 e i 14 agns, invezit, chestis percentuâls a son dal 61%, dal 28% e dal 15%. La cognossince dal euskara e cres duncje intes gnovis gjenerazions, ma il so ûs al è une vore leât no dome al model scolastic sielzût, ma ancje aes ativitâts extrascolastichis davueltis e plui in gjenerâl ae suaze sociolinguistiche là che i fruts a vivin, a tacâ dal contest familiâr. Di chi, a àn marcât i rapresentants dal guvier de CAB, la dibisugne di slargjâ lis oportunitâts di ûs de lenghe ancje fûr de scuele.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
01/02/13
Paîs Basc: a coventin plui oportunitâts di doprâ l’euskara
La inchieste e à cjapât dentri ducj i fruts de Comunitât Autonome Basche che a frecuentin la cuarte classe des scuelis primariis di prin grât e la seconde di chês di secont grât. Il 74% dai scuelârs tra 9 e 10 agns a doprin la lenghe basche cuant che a fevelin cui professôrs, cheste percentuâl però si sbasse al 60% cuant che a cjacarin tra di lôr in classe e fintremai al 29% intant de ricreazion. Intal câs dai fruts tra i 13 e i 14 agns, invezit, chestis percentuâls a son dal 61%, dal 28% e dal 15%. La cognossince dal euskara e cres duncje intes gnovis gjenerazions, ma il so ûs al è une vore leât no dome al model scolastic sielzût, ma ancje aes ativitâts extrascolastichis davueltis e plui in gjenerâl ae suaze sociolinguistiche là che i fruts a vivin, a tacâ dal contest familiâr. Di chi, a àn marcât i rapresentants dal guvier de CAB, la dibisugne di slargjâ lis oportunitâts di ûs de lenghe ancje fûr de scuele.


text:
Jutori:Domandis e rispuestis
Cheste e je une rielaborazion di domandis e rispuestis vignudis fûr inte elaborazion de Vichipedie. Se tu âs cualchi domande che tu volaressis meti chi dentri fasile inte pagjine de discussion.
Tabele dai contignûts
- 1 Grafie
- 2 comants
- 3 Grafiche
Grafie[cambie | modifiche il codiç]
Par informazions e sugjeriments su la grafie tu puedis viodi Vichipedie:Ortografie
Dulà cjatio des informazions su la grafie?[cambie | modifiche il codiç]
In rêt si cjatin dai imprescj che a puedin judâ a scrivi, par esempli:
- il coretôr ortografic in grafie standard
- il dizionari ortografic in grafie standard
- il grant dizionari bilengâl in grafie standard
- il vocabolari talian-furlan Nazzi (nol è in grafie standard)
- Dizionari multilengâl - Furlan - Talian - Sloven - Todesc - Inglês - Spagnûl – Francês (nol è in grafie standard)
- il coretôr ortografic alternatîf dal SSTeF che si pues instalâ sul proprit ordenadôr, al funzione par windows, par linux e par il mac (in grafie standard)
Cemût si fasie a meti la nape ^ su lis vocâls?[cambie | modifiche il codiç]
Se tu dopris Windows tu varessis di rivâ a scrivi lis vocâls cu la nape cuntune cumbinazion di tascj. Tignint fracât il tast ALT (cence molâlu) fâs chei numars culì cun il tastierin numeric su la diestre de tastiere e dopo mole il ALT
- â = 0226
- ê = 0234
- î = 0238
- ô = 0244
- û = 0251
- Se no tu âs pôre di mateâ cul computer vioditi che pagjine ca vie cuntune soluzion plui facile (jo o dopri che ca cuant che o dopri il Windows). Mandi e fami savê se no tu cumbinis --Tocaibon 9 di Nov 2006 a lis 21:04 (UTC)
comants[cambie | modifiche il codiç]
Tu puedis viodi Jutori:Vuide in curt
Cemût indreçâ vôs[cambie | modifiche il codiç]
O varès di domandâ cemût che si fâs a indreçâ une vôs a une altre che no corispuint. Mi spieghi miôr: Se jo intal test o scrîf "grêc" e o varès di rimandâle a le vôs "lenghe greghe" cemût si fasial?
Se tu âs voie di viodi scrit grêc che al ledi ae vôs lenghe greghe tu puedis fa cussì:
- [[lenghe greghe|grêc]]
Cemût si fasie a meti une vôs intune categorie?[cambie | modifiche il codiç]
Par meti la categorie baste che tu metedis fra dople parentesi cuadre [[ ]]
- Categorie:non_de_categorie
Par esempli la categorie Austrie si scrîf (metude fra dople parentesi cuadre [[ ]] ):
- Categorie:Austrie
Se la categorie no esist a ven creade in automatic.
Grafiche[cambie | modifiche il codiç]
Meti figuris[cambie | modifiche il codiç]
Cemût impuartâ une figure e metile intun articul[cambie | modifiche il codiç]
Par meti une imagjine che tu âs sul to computer tu âs di impuartâle inte Vichipedie cul comant [Cjame su un file] che tu cjatis su la çampe intai imprescj.
Une volte che tu la âs tu la puedis doprâ cul comant:
- [[Figure:non_de_figure.jpg]]
o se tu la vuelis plui piçule
- [[Figure:non_de_figure.jpg|300px]]
Tu cambiis il numar 300 par fale plui grande o plui piçule
Cualis figuris si puedino doprâ?[cambie | modifiche il codiç]
L'impuartant al è no doprâ figuris protetis dal copyright. In pratiche no si puedin cjapâ su fotos da un libri o da internet e doprâlis!
Si lu pues fâ dome se l'autôr al à lassât scrit che a si puedin doprâ liberementri. Tal dubi al è miôr no doprâ une figure; tant par solit e je dome un alc di plui, magari biel ma in plui.
Se si trate di tôs fotografiis o figuris tu lis puedis doprâ cence fastidis, almancul che no sedin di une opare artistiche. In chest câs l'artist al à di jessi muart di almancul 70 agns.
Si puedin doprâ fotografiis storichis o di vite cuotidiane cjapadis di un libri o di un gjornâl se a àn almancul 20 agns.
Dut câs cualchi informazion plui precise tu la cjatis su la Wikipedia taliane viôt par esempli:
Dulà cjatâ figuris[cambie | modifiche il codiç]
Dulà si cjatino figuris o fotos di podê doprâ? In linie di massime si puedin doprâ figuris di altris Wikipedias. Si puedin cjatâ des figuris che si puedin doprâ liberementri su Wikipedia commons e si puedin doprâ diretementri. Se invezit si à voie di doprâ des figuris che a son, par esempli inte Wiki taliane ma no su Commons si à di impuartâ la imagjine inte Viki furlane cun Cjame su un file e dopo si pues doprâ.
Galarie fotografiche[cambie | modifiche il codiç]
Cemût si fasie a meti une galarie fotografiche? Ti met come esempli il codiç che tu cjatis inte pagjine Cjargne
-
- Image:Monte Coglians visto dal monte Zoncolan.jpg|Il Colians
- Image:Peralba.jpg|La Peralbe
- Image:Seregnò.jpg|La Crete di Seregnò
- Image:Mariane.jpg|La Mariane
-


text:
Inte suaze de riforme de strategjie pal insegnament in lenghe galese, l’Ufici pe Lenghe Galese al à judicât une vore positive la propueste di une planificazion fate su scjale nazionâl e no plui a nivel locâl. Cun di fat, une strategjie plurienâl che e cjapi dentri dut il teritori dal Gales e ven considerade un pas indenant pal svilup dal insegnament par galês. Par lâ ta cheste direzion, l’Ufici pe Lenghe Galese al propon di misurâ la domande che e rive dal teritori di maniere di garantî che a sedin avonde scuelis e avonde insegnants par garantî a ducj chest servizi. Cun di plui, si invide ancje a sigurâ a di un numar plui grant di students l’insegnament par galês ancje intai istitûts superiôrs.
Font: Welsh Language Board, 13/07/09